Риё - Динда саволим бор\nХозирги вақтда: 05 дек 2019, 22:54\nРўйҳатдан ўтган: 11 авг 2019, 09:53\nПост Ummu Fotimaa » 23 авг 2019, 14:44\nПост Одинахон Муҳаммад Юсуф » 01 сен 2019, 01:51\nҲар бир мўмин-мусулмон банда эҳтиёт бўлиши лозим бўлган қалб хасталикларининг яна бири риёдир.\n«Риё» сўзи кўз билан кўриш, назар солиш ва «одамлар кўрсин» маъноларини англатади. Риё учун охирги маъно кўпроқ хосдир.\nИбн Ҳажар Асқалоний риёни қуйидагича таърифлайди: «Риё одамлар кўриб, эгасини мақташлари учун ибодатни изҳор қилишдир».\nТаҳонавий риёни қуйидагича таърифлайди: «Риё яхшиликни бошқалар кўришлари учун қилишдир. Унда холис ният ва ихлос бўлмайди».\nБашарият мубтало бўладиган маънавий хасталиклар ичида энг ёмони ширкдир. Чунки ширк туфайли робблик ҳаққи Эгасидан бошқага нисбат берилади. Бандалик унга лойиқ бўлмаган зотга изҳор қилинади. Шу билан бирга, ширк башар қалбини парчаловчи омилдир. Чунки у туфайли инсон қалби бир неча тарафга сиғинишга мажбур бўлади. Унинг тошга, ҳайкалга, дарахтга, ҳайвонга ва бошқа нарсаларга ибодат қилаётганининг гувоҳи бўласиз.\nТавҳид ақийдасини лозим тутган мусулмон инсон мазкур нарсаларнинг барчасидан халос бўлган ҳур инсондир. Аммо унинг махфий ширк хасталигига чалиниш хавфи бор.\nБу хасталикнинг номи риёдир. Қуръони Каримда ўз амали ила холис Аллоҳ таолонинг розилигини истамаган риёкор ҳалокатга учрашини баён қилувчи очиқ-ойдин далиллар келган.\n«Эй иймон келтирганлар! Садақаларингизни миннат ва озор бериш билан, Аллоҳга ва охират кунига иймон келтирмаса ҳам, молини одамлар кўриши учун нафақа қилганга ўхшаб, ботил қилманг. У мисоли устини тупроқ босган, сўнгра кучли ёмғир ёғиб, уни сип-силлиқ қилиб қўйган ясси тошга ўхшайдир. Касб қилган нарсаларидан бирор нарсага қодир бўлмаслар. Ва Аллоҳ кофир қавмларни ҳидоят қилмас» (264-оят).\n«Улар молларини одамлар кўриши учун нафақа қиладилар ва Аллоҳга ҳам, охират кунига ҳам иймон келтирмаслар. Кимнинг яқини шайтон бўлса, у қандай ҳам ёмон яқин!» деган (38-оят).\nБу оятда Аллоҳ таоло хуш кўрмайдиган мутакаббир ва фахрланувчи кимсаларнинг баъзи сифатлари зикр қилинмоқда. Улар аслида бахил бўлиб, молни яхшиликка сарфлашдан қочадилар. Аммо борди-ю сарфласалар ҳам, ояти каримада келганидек, кишилар кўришлари учун, риёкорлик учун сарфлайдилар.\n«Улар молларини одамлар кўриши учун нафақа қиладилар».\nДемак, бахил бўлиш ҳам Аллоҳ таолога ёқмайди. Риёкорона нафақа бериш ҳам Аллоҳ таолога ёқмайди. Чунки риёкорнинг мол сарфлашдан кўзлаган мақсади одамлар кўрсин ва эшитсин, гап қилсин, мақтасин, дейишдир. Аллоҳ учун, Унинг розилиги учун эмас.\n«Албатта, мунофиқлар Аллоҳни алдамоқчи бўлурлар. Ҳолбуки, Аллоҳ уларни «алдовчи»дир. Улар агар намозга турсалар, дангасалик билан, одамлар кўриши учун турурлар ва Аллоҳни камдан-кам зикр қилурлар» (142-оят).\nАллоҳ таоло Моъун сурасида марҳамат қилади:\n«Бир «намозхонлар»га вайл бўлсинки, улар намозларини унутувчилардир. Улар риё қиладиганлардир» (4–6-оятлар).\n«Бас, ким Роббига рўбарў келишни умид қилса, солиҳ амал қилсин ва Роббининг ибодатига ҳеч кимни шерик қилмасин» (110-оят).\nРиё ҳақида айтилган ҳадислардан намуналар:\nعَنْ أَبِي هُرَيْرَةَ  قَالَ: قَالَ رَسُولُ اللهِ : «قَالَ اللهُ تَبَارَكَ وَتَعَالَى: أَنَا أَغْنَى الشُّرَكَاءِ عَنِ الشِّرْكِ، مَنْ عَمِلَ عَمَلًا أَشْرَكَ فِيهِ مَعِي غَيْرِي تَرَكْتُهُ وَشِرْكَهُ». رَوَاهُ مُسْلِمٌ.\n«Аллоҳ таборака ва таоло: «Мен шерикка энг беҳожат Зотман. Ким бир амал қилса-ю, унда Мен билан Мендан бошқани шерик этса, уни ҳам, шерик қилишини ҳам тарк этурман», деди».\nБу ерда амалда риёкорлик қилиш ширкка тенглаштирилмоқда. Шунинг ўзидан риёкорлик қанчалар ёмон нарса эканини билиб олсак бўлади.\nوَعَنْهُ عَنِ النَّبِيِّ  قَالَ: «تَعَوَّذُوا بِاللهِ مِنْ جُبِّ الْحَزَنِ». قَالُوا: يَا رَسُولَ اللهِ، وَمَا جُبُّ الْحَزَنِ؟ قَالَ: «وَادٍ فِي جَهَنَّمَ تَتَعَوَّذُ مِنْهُ جَهَنَّمُ كُلَّ يَوْمٍ مِائَةَ مَرَّةٍ». قُلْنَا: يَا رَسُولَ اللهِ، وَمَنْ يَدْخُلُهُ؟ قَالَ: «الْقُرَّاءُ الْمُرَاءُونَ بِأَعْمَالِهِمْ».\n«Аллоҳдан Жуббул ҳазандан сақлашини сўранглар», дедилар.\n«Эй Аллоҳнинг Расули, Жуббул ҳазан нимадир?» дейишди.\n«Жуббул ҳазан жаҳаннамдаги бир водий бўлиб, ундан жаҳаннам (қўриқчилари) ҳам ҳар куни юз марта паноҳ сўрайдилар», дедилар.\n«Эй Аллоҳнинг Расули, унга кимлар кирадилар?» дейишди.\n«Амаллари ила риё қилувчи қорилар», дедилар».\nҚуръонни Аллоҳ таоло учун эмас, одамлар мақтови учун, «Фалончи яхши қори, Қуръонни яхши ўқийди, ундай қилади, бундай қилади», дейишлари учун ўқийдиган қорилар. Қаранг, Аллоҳнинг каломини ўқиш ҳам ният ва ихлос билан бўлмаса, риёкорлик учун бўлса, қанчалик оғир оқибатларга олиб келиши мумкин экан.\nعَنْ أَبِي سَعْدِ بْنِ أَبِي فَضَالَةَ الْأَنْصَارِيِّ ، عَنِ النَّبِيِّ  قَالَ: «إِذَا جَمَعَ اللهُ النَّاسَ يَوْمَ الْقِيَامَةِ لِيَوْمٍ لَا رَيْبَ فِيهِ نَادَى مُنَادٍ: مَنْ كَانَ أَشْرَكَ فِي عَمَلٍ عَمِلَهُ لِلَّهِ أَحَدًا فَلْيَطْلُبْ ثَوَابَهُ مِنْ عِنْدِ غَيْرِ اللهِ، فَإِنَّ اللهَ أَغْنَى الشُّرَكَاءِ عَنِ الشِّرْكِ». رَوَاهُ التِّرْمِذِيُّ.\nАбу Саъид ибн Абу Фазола Ансорий розияллоҳу анҳудан ривоят қилинади:\n«Қачонки Аллоҳ қиёмат кунида – бўлишига шубҳа йўқ кунда одамларни жамласа, бир нидо қилувчи: «Ким Аллоҳ учун қилган амалида бошқа бировни шерик келтирган бўлса, савобини Аллоҳдан бошқанинг ҳузуридан талаб қилсин, Аллоҳ шериклардан энг беҳожат Зотдир», деб нидо қилади».\n1. Риё амалнинг савобини зое қилади.\n2. Риё Аллоҳ таолонинг ёмон кўришига сабабдир.\n3. Риёкор Аллоҳ таолонинг лаънатига сазовордир.\n4. Риё ҳалокатга олиб борувчи гуноҳи кабирадир.\n5. Риё риёкорнинг ғоятда жоҳил эканига далил бўлади.\n6. Риё фақирликни жалб қилади.\n7. Риё ўз соҳибини фитналарга гирифтор қилади.\n8. Риё эгасини қиёмат куни халойиқнинг олдида шарманда қилади ва ҳоказо.\nРиёнинг бир неча тури бор.\nБиринчи тури: Бадан ила риё қилиш. Бунда озғинлик ва сарғайишни зоҳир қилинади. Бу билан қаттиқ ижтиҳод қилаётгани, дин учун маҳзунлик ва охират хавфи кучли эканини одамларга кўз-кўз қилишга ҳаракат қилинади. Чунки аҳли дунёнинг риёси семизлик, рангнинг тозалиги, қоматнинг мўътадиллиги, юзнинг гўзаллиги, баданнинг поклиги ва аъзоларнинг қуввати ила бўлади.\nИккинчи тури: Ташқи кўриниш ва кийим ила бўлади. Бунда сочни тўзиган ҳолда тутиш, юзда сажда асарини қолдириш, қўпол кийим кийиш, енгни калта қилиш, кийимни покламаслик, уни йиртиқ ҳолида қўйиш кабилар суннатга эргашиш даъвоси ила қилинади.\nАҳли дунёнинг бу борадаги риёси нафис кийимлар, қимматбаҳо маркаблар, кийим ва маскандаги турли кенгликлар ва чиройли кўринишлар ила бўлади.\nУчинчи тури: Гап-сўз ила бўладиган риё. Бу турдаги риё дин аҳлида ваъз ва иршод, ҳикматни нутқ қилиш, илмнинг кўплигини билдириш учун хабарлар ва асарларни ёд олиш билан бўлади.\nШунингдек, одамлар жамланган ерда лабини қимирлатиб, зикр қилиб туриш, уларнинг олдида безарурат амри маъруф ва наҳйи мункар қилиш билан бўлади.\nАҳли дунёнинг бу турдаги риёси эса шеърлар ва масалларни ёд олиш, ибораларни алоҳида оҳанг билан гапириш ва кўпчилик билмайдиган сўзларни ишлатиш билан бўлади.\nТўртинчи тури: Амал билан бўладиган риё.\nБу риё намозхоннинг рукуъ ва саждани узун қилиши каби ишлар билан бўлади.\nАҳли дунё эса манманлик ва гердайиш каби бойлик ва обрўни кўз-кўз қилувчи нарсалар ила риёкорлик қиладилар.\nБешинчи тури: Дўстлар ва зиёратчилар билан мақтаниш.\nБунда риёкор машҳур олимни уйига «Фалончиникига машҳур олим келибди», дейилиши учун таклиф қилади. Ёки «Мен Фалончининг мажлисида иштирок этаман», дея доимо мақтаниб юриш билан бўлади.\n1-даража: Бу даража энг ёмони ҳисобланади. Унда риёкор савобни мутлақо ирода қилмайди. Мисол учун, одамлар кўришлари учун намоз ўқийди. Аммо ўзи ёлғиз бўлса, ўқимайди. Баъзида риё уни таҳоратсиз намоз ўқишга ҳам олиб боради.\n2-даража: Савоб умиди «Одамлар амалимни кўрсин», деган умиддан кўра озроқ. Бу даражадаги риёнинг гуноҳи олдингисиникидан озроқ бўлади.\n3-даража: Савоб ва риё мақсади тенг бўлади. Агар улардан биригина бўлса, амални қилмай қўяверади. Аммо икки мақсад жам бўлганда амални қилишга рағбат қўзғалади. Бу ҳам гуноҳ ҳисобланади.\n4-даража: Одамларнинг билиши амалини яхшилаб қилишига сабаб бўлади. Агар одамлар билмаса ҳам, амални қилаверади. Бу даражадаги риёда савобнинг асли ботил бўлмайди. Аммо савоб нуқсонга учрайди. Бундай ишнинг соҳиби риёси миқдорича иқобга ва савоб умиди миқдорича савобга сазовор бўлади.\n«Риё ҳаромми, макруҳми ёки мубоҳми?» деган саволга бир оғиз сўз билан жавоб бериб бўлмайди. Бунинг тафсилоти бор.\n1. Риё ибодатларда бўлса, ҳаромдир. Намози, садақаси, ҳажи ила риёкорлик қиладиган банда осийдир. Чунки у ўз риёси ила Аллоҳдан ўзгани қасд қилади. Ҳолбуки, ибодатга сазовор ягона зот Аллоҳ таолонинг ёлғиз Ўзидир.\n2. Риё ибодатдан бошқа нарсада, масалан, мол талаби каби нарсада бўлса, ҳаром бўлмайди. Чунки бу иш одамлар қалбидан жой олмоқни исташдан иборатдир. Мол касб қилишда баъзи бир ман қилинган сабаблар аралашгани каби обрў талабида ҳам шу нарса бўлади. Инсон ўзи муҳтож бўлган молни талаб қилиши мақтовга сазовор бўлганидек обрў талабида ҳам шундай бўлади.\nЮсуф алайҳиссалом ҳам подшоҳ ҳузуридаги амални ўзлари талаб қилганлар. Обрў кўп бўлса ҳам, уни ҳаром дея олмаймиз. Бунда обрў ўз эгасини ножоиз нарсага бошламаслиги шарт қилинади.\nАммо талабига ҳирс қўйилмаган ва завол бўлганда ғам-ғуссага ботилмайдиган обрў қанча баланд бўлса ҳам зарар қилмайди.\nЗотан, Расулуллоҳ соллаллоҳу алайҳи васалламнинг ва у зотдан кейинги уламоларнинг обрўларидан кенгроқ обрўнинг ўзи йўқ. Аммо бор ҳимматни обрў кетидан қувишга сарфлаш динда нуқсондир.\n3. Яхши кийиниш ҳам одамлар ҳузурида гўзал кўриниш учун бўлади. Шунингдек, чиройли кўриниш учун қилинадиган бошқа ҳаракатларнинг барчаси ҳам ман қилинган дея олмаймиз. Бунда мақсадлар турлича бўлади.\nКимдир ўзига паст назар билан қаралишини истамайди. Кимдир ўзига берилган неъматни изҳор қилиш ниятида бўлади.\nعَنْ عَبْدِ اللهِ ، عَنِ النَّبِيِّ  قَالَ: «لَا يَدْخُلُ الْجَنَّةَ مَنْ كَانَ فِي قَلْبِهِ مِثْقَالُ ذَرَّةٍ مِنْ كِبْرٍ». قَالَ رَجُلٌ: إِنَّ الرَّجُلَ يُحِبُّ أَنْ يَكُونَ ثَوْبُهُ حَسَنًا وَنَعْلُهُ حَسَنًا. قَالَ: «إِنَّ اللهَ جَمِيلٌ يُحِبُّ الْجَمَالَ، الْكِبْرُ بَطَرُ الْحَقِّ وَغَمْطُ النَّاسِ». رَوَاهُ مُسْلِمٌ وَالتِّرْمِذِيُّ.\n«Қалбида зарра оғирлигида кибри бор киши жаннатга кирмайди», дедилар».\n«Эй Аллоҳнинг Расули, киши кийими гўзал бўлишини, пойабзали гўзал бўлишини ёқтиради-ку?» деди бир одам.\n«Албатта, Аллоҳ гўзалдир ва гўзалликни севади. Кибр ҳақни инкор қилиш ва одамларни ҳақир санашдир», дедилар».\nРиё ошкора ва махфий бўлиши мумкин.\nОшкора риё амалга чорловчи омил бўлиб, одамлар кўриши учунгина қилинади.\nУндан кейинги ўринда турадиган риё ўзи амалга сабаб бўлмаса ҳам, Аллоҳ учун қилинадиган амални енгиллатади.\nМисол учун, бир одам ҳар кеча таҳажжуд ўқир ва бу унга оғир келар эди. Уйига меҳмон келган куни бу иш унга жуда ҳам енгил бўлиб қолади.\nУндан ҳам махфийроқ риё амалга ҳам, унинг енгиллашишига ҳам таъсир қилмайди. Лекин барибир қалбдан жой олган бўлади. Бу турдаги риё амалга сабаб бўлмагани учун уни баъзи аломатларидангина билиб олиш мумкин. Унинг энг машҳур аломати одамлар унинг тоатидан хабардор бўлса, хурсанд бўлишидир.\nКўпгина бандалар ихлос билан амал қилади. Риёни қасд қилмайди, балки ёмон кўради. Амал ўшанга биноан бўлади.\nШу билан бирга, одамлар амалидан хабардор бўлсалар, масрур бўлади ва ҳузур топади. Бу нарса қалбида ибодат машаққатини енгиллаштиради. Мана шу сурур ундаги махфий риёнинг далилидир.\nРиё ибодатдан фориғ бўлгандан кейин ёки олдин содир бўлиши эҳтимоли бор.\nАгар ибодатдан фориғ бўлганидан кейин, ўзи ҳаракат қилмаса ҳам, бандада сурур пайдо бўлса, амали ҳабата бўлмайди.\nЧунки мазкур амал ихлос асосида адо этилди, сурур эса ундан кейин келди. Хусусан, банда унинг келиши учун ҳаракат ҳам қилмади, гапирмади ҳам.\nАммо амал тугагач, у ҳақида гапирган бўлса, бу хавфли. Бундай ҳолда амални қилаётган пайтида қалбида кўпинча риё бор бўлади.\nАгар риё бўлмаса ҳам, гапиргани учун савоби озаяди. Зотан, махфий ва ошкора амал орасида етмиш даража бор.\nАгар риё ибодатдан фориғ бўлмай туриб содир бўлса, ҳукми бошқача. Мисол учун, биров ихлос билан намоз бошлади. Кейин қалбида сурур пайдо бўлди. Бошқа нарса аралашмади. Бунда сурурнинг амалга таъсири йўқ бўлади.\nАммо ўша сурур намозни одамлар кўришлари учун чўзиб юборишга олиб борса, амали ҳабата бўлади.\nАгар риё билан ибодат бир вақтда содир этилса, ибодат қабул бўлмайди. Мисол учун, риё учун намоз ўқишни бошлаш каби.\nАввалги сатрларда риёнинг ҳалокатли зарарлари ҳақида кўп нарсалар зикр қилинди. Энди ундан қутулиш йўллари ҳақида ҳам тўхталиб ўтайлик.\nРиёнинг муолажаси икки турли бўлади.\nБиринчиси – унинг асл томирларини қўпориб ташлаш.\nИккинчиси – содир бўлиб турган риёни даф қилиш.\nСўзни биринчисидан бошлайлик. Риёнинг асли обрў ва мартаба муҳаббатидир. Бу нарсанинг тафсилоти уч нарсага бориб тақалади.\n1. Мақтов лаззати муҳаббати.\n2. Танқид аламидан қочиш.\n3. Одамлар қўлидаги нарсага тамагирлик қилиш.\nБунга имом Бухорий ва имом Муслимнинг «Саҳиҳ»ларида келган бир ҳадис далилдир.\nعَنْ أَبِي مُوسَى  قَالَ: جَاءَ رَجُلٌ إِلَى النَّبِيِّ  فَقَالَ: الرَّجُلُ يُقَاتِلُ حَمِيَّةً، وَيُقَاتِلُ شَجَاعَةً، وَيُقَاتِلُ رِيَاءً، فَأَيُّ ذَلِكَ فِي سَبِيلِ اللهِ؟ قَالَ: «مَنْ قَاتَلَ لِتَكُونَ كَلِمَةُ اللهِ هِيَ الْعُلْيَا فَهُوَ فِي سَبِيلِ اللهِ». رَوَاهُ الْبُخَارِيُّ وَمُسْلِمٌ.\n«Бир одам келиб, Набий алайҳиссаломдан:\n«Бир одам тарафкашлик учун урушади, ёки шижоати учун урушади, ёки риё учун урушади. Бунинг қайси бири Аллоҳ йўлида бўлади?» деди. У зоти бобаракот: «Ким Аллоҳнинг сўзи олий бўлиши учун урушга кирса, Аллоҳнинг йўлида урушган бўлади», дедилар».\n«Тарафкашлик учун» дегани – танқиддан қўрқиб дегани.\n«Шижоати учун» дегани зикр қилиниши ва мақталиши деганидир.\n«Риё учун» дегани унинг кимлигини кўриб қўйишлари учун дегани. Мана шу обрў ва мартаба муҳаббати учун амал қилишдир.\nГоҳида инсон мақтовни истамаслиги мумкин. Аммо қораланишдан қўрқади. Бунга шижоатлилар ичига тушиб қолган қўрқоқ мисол бўлади. У қораланмаслик учун қочмай, собит туриши мумкин.\nШунингдек, илмсизликда айбланишидан қўрққан одам билмай туриб фатво бериб юбориши мумкин. Риёкорлик шу каби ҳолатларда ҳам содир бўлади.\nРиёнинг асл томирларини қўпориб ташлашнинг йўли қандай бўлади?! Маълумки, инсон ўзи учун ҳозир ёки келажакда фойдали бўлган нарсаларга рағбат қилади. Агар у бир нарсанинг ҳозирда ҳузурбахш бўлса ҳам, кейин зарарли эканини билса, ундан рағбатини кесиши турган гап. Мисол учун, асалга заҳар қўшилганини билган одам ўйлаб ўтирмай, асалнинг лаззатидан воз кечади.\nРиё ҳам худди шунга ўхшашдир. Агар инсон риёнинг бу дунё ва охиратдаги зарарларини англаб етса, уни тарк қилиши турган гап.\nИнсон ўзига ўхшаган одамларнинг мақтови дея риё қилаётганида Роббининг мақтовидан маҳрум бўлишини ва азобига қолишини ўйласин.\nИнсон ўзига ўхшаган одамларнинг қоралашидан қўрқиб риё қилаётганида Роббининг қораловидан ва азобидан қўрқсин.\nИнсон ўзига ўхшаган одамларнинг қўлидаги нарсага тамагир бўлиб риёкорлик қилаётганида Аллоҳ таолонинг ёлғиз Ўзигина ризқ берувчи Зот эканини ўйласин. Ундан ўзга ризқ берувчи йўқ.\nБандадан тамагир бўлган одам муродига етганда ҳам, хору зор бўлиши турган гап. Бас, шундай экан, қандай қилиб Аллоҳ таолонинг ҳузуридаги нарсани қўйиб, бандадаги нарсага тамагир бўлади?!\nБу борадаги фойдали даволардан бири нафсни ибодатни махфий қилишга ўргатишдир. Зотан, риёнинг давоси учун амалларни махфий қилишдан афзал чора йўқ.\nБу ишни амалга ошириш аввалига жуда ҳам қийин бўлади. Аммо бир муддат қийналиб бўлса ҳам, сабр қилиб борса, кейин иш осонлашиб кетади, Аллоҳ таоло унга мадад беради. Бандадан ҳаракат, Аллоҳдан баракот.\nИбодат пайтида пайдо бўладиган риёни даф қилишни ҳам ўрганиш лозим. Шайтон ибодат пайтида бандани тек қўймайди. У лаънати риё хотираларини эсга солиб туради. Шунинг учун банда нафсига қарши жиҳод қилиб туриши керак. Қаноат ва ўзини одамлар назаридан тушириш ила қалбидаги риё ўсадиган жойларни қўпориб ташламоғи лозим. Одамларнинг мақтовига ҳам, қораловига ҳам эътибор бермасин. «Одамлар билди нима-ю, билмади нима, Аллоҳ таолонинг Ўзи билса бўлди», десин.\nМақтов офатига рағбати қўзиб қолса, нафсига риё офатини ва Аллоҳ таолонинг ғазабига учрашини эслатсин.\nТоатни махфий қилишда ихлос ва риёдан сақланиш фойдаси бор. Тоатни ошкора қилишда эса бировларнинг эргашиши ва одамларга яхшиликни тарғиб қилиш фойдаси бор.\nҲажга ўхшаш ибодатларни эса махфий қилишнинг умуман иложи йўқ. Бас, шундай экан, амални ошкора қилган одам қалбини кузатиб бориши лозим. Токи унда махфий риёнинг муҳаббати пайдо бўлиб қолмасин. Доимо одамлар эргашишини ният қилиб турсин.\nБас, кимнинг иродаси кучли бўлиб, ихлоси нафсига эгалик қилолса, унинг наздида одамларнинг мақтови ва қоралови ҳеч нарса бўлмай қолса, амалини ошкора қилавериши мумкин. Чунки яхшиликка тарғиб қилиш яхшиликдир.\nСалафи солиҳларнинг бир жамоалари одамлар ўрнак олиши учун ўзларининг аҳволи шарифларидан баъзиларини ошкора қилар эдилар. Улардан бирлари жон таслим қилиш пайти келганда: «Менга йиғламанглар! Мен мусулмон бўлганимдан буён бирор оғиз хато гап гапирганим йўқ», деган.\nАбу Бакр ибн Айёш раҳимаҳуллоҳу ўғлига: «Бу ҳужрада Аллоҳ таолога маъсият қилишдан ҳазир бўл! Мен унда ўн икки минг марта хатм қилганман», деган.\nБаъзи кишилар гуноҳни беркитишни риё деб ўйлайдилар. Аслида эса ундай эмас. Риё қилмайдиган содиқ банда ўзидан маъсият содир бўлганда уни беркитса, жоиз. Чунки Аллоҳ таоло гуноҳларнинг ошкора қилинишини ёқтирмайди ва беркитилишини яхши кўради.\nعَنْ عَبْدِ اللهِ بْنِ مَسْعُودٍ  قَالَ: جَاءَ رَجُلٌ إِلَى النَّبِيِّ  فَقَالَ: يَا رَسُولَ اللهِ، إِنِّي عَالَجْتُ امْرَأَةً فِي أَقْصَى الْمَدِينَةِ، وَإِنِّي أَصَبْتُ مِنْهَا مَا دُونَ أَنْ أَمَسَّهَا، فَأَنَا هَذَا فَاقْضِ فِيَّ مَا شِئْتَ. فَقَالَ لَهُ عُمَرُ: لَقَدْ سَتَرَكَ اللهُ لَوْ سَتَرْتَ نَفْسَكَ. قَالَ: فَلَمْ يَرُدَّ النَّبِيُّ  شَيْئًا، فَقَامَ الرَّجُلُ فَانْطَلَقَ، فَأَتْبَعَهُ النَّبِيُّ  رَجُلًا دَعَاهُ وَتَلَا عَلَيْهِ هَذِهِ الْآيَةَ: ﮋﮩ ﮪ ﮫ ﮬ ﮭ ﮮ ﮯﮰ ﮱ ﯓ ﯔ ﯕﯖ ﯗ ﯘ ﯙ ﮊ. فَقَالَ رَجُلٌ مِنَ الْقَوْمِ: يَا نَبِيَّ اللهِ، هذَا لَهُ خَاصَّةً؟ قَالَ: «بَلْ لِلنَّاسِ كَافَّةً». رَوَاهُ الْبُخَارِيُّ وَمُسْلِمٌ وَأَبُو دَاوُدَ وَالتِّرْمِذِيُّ وَالنَّسَائِيُّ.\n«Бир одам Набий соллаллоҳу алайҳи васалламнинг ҳузурларига келиб:\n«Эй Аллоҳнинг Расули, мен шаҳарнинг четида бир аёл билан бирга бўлдим, у билан жинсий алоқа қилмадим-у, бошқасини қилдим. Мана, мен турибман, нима қилсангиз, майли», деди. Умар розияллоҳу анҳу унга:\n«Аллоҳ сени беркитибди, сен ҳам ўзингни беркитганингда эди…» деди.\nНабий соллаллоҳу алайҳи васаллам у одамга ҳеч нарса демадилар. У ўрнидан туриб, жўнаб кетди. Набий соллаллоҳу алайҳи васаллам унинг ортидан бир кишини юбордилар. У бориб, ҳалиги одамни чақирди-да, унга:\n«Наҳорнинг икки тарафида ва кечанинг бир бўлагида намозни тўкис адо қил! Албатта, яхшиликлар ёмонликларни кетказади. Бу эса эсловчиларга эслатмадир», оятини ўқиб берди.\nУ ердаги одамлардан бири:\n«Эй Аллоҳнинг Набийси, бу унинг ўзига хосми?» деди. У зот:\n«Йўқ! Барча одамларга», дедилар».\nعَنْ أَنَسِ بْنِ مَالِكٍ  قَالَ: كُنْتُ عِنْدَ النَّبِيِّ  فَجَاءَهُ رَجُلٌ فَقَالَ: يَا رَسُولَ اللهِ، إِنِّي أَصَبْتُ حَدًّا فَأَقِمْهُ عَلَيَّ. قَالَ: وَلَمْ يَسْأَلْهُ عَنْهُ، قَالَ: وَحَضَرَتِ الصَّلَاةُ فَصَلَّى مَعَ النَّبِيِّ ، فَلَمَّا قَضَى النَّبِيُّ  الصَّلَاةَ قَامَ إِلَيْهِ الرَّجُلُ فَقَالَ: يَا رَسُولَ اللهِ، إِنِّي أَصَبْتُ حَدًّا فَأَقِمْ فِيَّ كِتَابَ اللهِ. قَالَ: «أَلَيْسَ قَدْ صَلَّيْتَ مَعَنَا؟» قَالَ: نَعَمْ. قَالَ: «فَإِنَّ اللهَ قَدْ غَفَرَ لَكَ ذَنْبَكَ». رَوَاهُ الْبُخَارِيُّ.\n«Набий соллаллоҳу алайҳи васалламнинг ҳузурларида эдим, бир киши келиб: «Эй Аллоҳнинг Расули, мен ҳаддга (зино жазосига) лойиқ иш қилдим. Уни менга жорий қилинг», деди.\nУл зот ундан у нима эканини сўрамадилар. Намоз вақти бўлди. Ҳалиги одам Набий соллаллоҳу алайҳи васаллам билан бирга намоз ўқиди. Набий соллаллоҳу алайҳи васаллам намозни ўқиб бўлганларидан сўнг, ҳалиги одам ўрнидан туриб:\n«Эй Аллоҳнинг Расули, мен ҳаддга лойиқ иш қилдим, менга Аллоҳнинг ҳукмини жорий этинг», деди. Ул зот:\n«Биз билан намоз ўқидингми?» дедилар. У:\n«Батаҳқиқ, Аллоҳ сенинг гуноҳингни мағфират қилди», дедилар у зот».\nҲа, банда гуноҳ қилган бўлса ҳам, қалбида Аллоҳ таоло муҳаббат қилган нарсаларга муҳаббат бўлиши мумкин.\nРиёдан қўрқиб тоатни тарк қилишда ҳам ҳолатга қаралади. Агар амалнинг сабаби дунё бўлса, уни тарк қилиш лозим. Чунки бундай амал тоат эмас, маъсиятдир. Агар амалнинг боиси дин ва холис Аллоҳ таолонинг розилиги бўлса, уни тарк қилиш лозим эмас. Чунки бундай ибодат риёга кирмайди.\nШунингдек, риё дейилишидан қўрқиб, амални тарк қилиш дуруст эмас. Чунки бу шайтоннинг ҳийлаларидандир.\nОДАМЛАР КЎРСА, ҚИЛИНАДИГАН ВА ҚИЛИНМАЙДИГАН ИШЛАР\nБаъзида киши таҳажжуд намози ўқийдиган одамлар билан бирга тунаб қолиши мумкин. Улар кечанинг кўп қисмини намоз ўқиш билан ўтказишар экан. У эса маълум соатдагина қоим бўлишни одат қилган эди. Энди кўпчиликка қўшилиб, уларнинг қилганини қилди. Улар рўза тутса, бирга рўза ҳам тутди. Агар улар бўлмаганида, тутмас эди.\nБаъзи одамлар мазкур кишини риёкор деб ўйлаши мумкин. Аммо бу мутлақо нотўғри. Бунинг тафсилоти бор.\nТафсилоти эса қуйидагича: ҳар бир мўмин Аллоҳ таолонинг ибодатига рағбат қилади. Аммо баъзи тўсиқлар бўлади. Гоҳида ғафлат босиши ҳам мумкин. Кўпинча бошқаларни кўриш ғафлатнинг кетишига ва тўсиқларнинг очилишига сабаб бўлади. Инсон ўз уйида оила аъзолари ила ҳузурланиши ва юмшоқ жойларда ётиши мумкин. У бегона жойда ётиб қолса, мазкур тўсиқлар йўқ бўлади ва яхшилик қилишга сабаб пайдо бўлади. Ўшалардан бири – обидларни кўришдир.\nЎз уйида таомлар кўплиги учун рўза тутиши қийин бўлиши мумкин. Бундай пайтларда шайтон уни тоатдан тўсиш учун ҳаракатга тушади. У бандага: «Агар одатдагидан бошқача йўл тутсанг, риёкор бўласан», дейди. Банда унинг васвасасига эътибор бермаслиги керак.\nБанда риё офатларини яхшилаб ўрганиб олиб, ниятни тўғрилаши лозим. Зотан, риё чумолининг ўрмалашидан ҳам махфийроқдир.\nБарча тоатларини Аллоҳ таоло билиб туриши ҳақида қалбида қаноат ҳосил қилиши лозим. Бундай қаноат Аллоҳ таолодан қўрқадиган ва Ундан умидвор бандадагина бўлади. У ихлосдан ноумид бўлмаслиги керак.\nИброҳим ибн Адҳамдан ривоят қилинади:\n«Мен маърифатни Самъон исмли роҳибдан ўрганганман. Мен унинг хилватхонасига кириб:\n«Сен неча йилдан бери бу хилватхонадасан?» дедим.\n«Етмиш йилдан бери», деди.\n«Таоминг нимадан иборат?» дедим.\n«Ҳар кеча бир дона нўхат», деди.\n«Ушбу нўхат донаси сенга кифоя қилиши учун қалбингда нима қўзғалади?» дедим.\n«Рўпарангдагиларни кўряпсанми?» деди у.\n«Улар ҳар йили ҳузуримга бир кунга келадилар. Хилватхонамни зийнатлайдилар ва унинг атрофида айланиб, мени улуғлайдилар. Қачон нафсим ибодатни оғир санаб қолса, унга ўша соат иззатини эслатаман. Мен бир соат иззати учун бир йиллик машаққатни кўтараман. Бас, эй ҳанифий! Абадий иззат учун бир соат машаққатни кўтар», деди.\nҚалбимда маърифат виқори пайдо бўлди.\n«Яна зиёда истайсанми?» деди.\n«Хилватхонадан туш», деди.\nТушган эдим, ичига йигирмата нўхат донаси солинган қаҳва идишини берди ва:\n«Монастирга кир. Улар мен сенга берган нарсани кўрдилар», деди.\nУ ерга киришим билан насоролар мени ўраб олдилар ва:\n«Эй ҳанифий! Роҳиб сенга нима берди?» дейишди.\n«Ўз таомидан бир оз нарсани», дедим.\n«Сен уни нима қиласан? Биз унга ҳақлимиз. Уни бизга сот», дейишди.\n«Йигирма динор», дедим.\nУлар менга йигирма динор бердилар. Роҳибнинг олдига қайтиб бордим.\n«Хато қилдинг. Агар йигирма минг баҳо қўйганингда ҳам берар эдилар. Бу У Зотга ибодат қилмайдиганнинг иззати. Ибодат қиладиганнинг иззати қандай бўлишини ўзинг билиб олавер. Эй ҳанифий, Роббинг ибодатига юзлан!» деди».\nОдам боласи шуҳрат ва риёсат кетидан қувадиган бўлса, хатолари кўпайиши ва ношаръий ишларни қилиш эҳтимоли кучаяди. Шуҳратпарастлик ва мансабпарастлик ўз эгасини кўпгина яхшиликлардан тўсади. Бу иккиси ҳам қалб хасталикларидан ҳисобланиб, гоҳида уларга берилиб кетиш одамни кўпгина ёмонликларга ва хусуматларга бошлайди.\nЁруғ дунё охират экинзоридир. Бу дунёдаги барча нарсадан охират учун зоду роҳила олиш мумкин.\nЗарур озиқ-овқат ва кийим-кечак сотиб олиш учун керакли мол лозим бўлгани каби, одамлар билан бирга яшаш учун керакли обрў ҳам лозим бўлади.\nИнсон ўзига керакли озиқ-овқатни тарк қилиши мумкин эмас. Шунинг учун ўша таомга ва уни сотиб оладиган молга муҳаббат қўйиши ҳам табиий нарса. Шунингдек, инсонга бу дунёда яшаши учун бошқалар билан алоқа қилиш ҳожати тушади. Унинг ёрдам берадиган дўстга, илм берадиган устозга, хизматини қиладиган устага ва бошқаларга ҳожати тушиб туради. Ана ўшаларнинг олдида ҳурмат-эътиборга сазовор бўлиш учун ҳаракат қилишнинг ҳеч айби йўқ. Чунки обрў-эътибор мақсадга эришиш воситаларидан биридир. Бас, шундай экан, ўзи учун керак бўлган нарсага хизмат қиладиган мол ва обрў-эътибор қораланиши мумкин эмас.\nҚуръони Каримда Юсуф алайҳиссаломнинг тилидан:\n«Мени ернинг хазиналари устига қўй. Албатта, мен муҳофаза қилувчи ва ўта билувчиман», дейилган (Юсуф сураси, 55-оят).\nАммо бу икки нарсага, айни мол ёки обрў бўлгани учун банданинг зарурати ва ҳожатидан зиёда тарзда ружу қўйиши қораланади.\nАммо мол ва шуҳрат эгалари бу нарсаларни маъсият учун ишлатмасалар, уларни фосиқ ёки осий дейишга ҳеч кимнинг ҳаққи йўқ.\nШуҳратпарастлик дардига мубтало бўлган шахс одамларга ёқишдан бошқа нарсани ўйламай қўяди. У нима қилиб бўлса ҳам, кўпчиликка ёқиш учун уларга хушомад қилиш йўлига ўтади. Гап-сўзини, хатти-ҳаракатини ва бор-будини уларнинг олдида ўзини улуғлашга қаратиш пайидан бўлади. Мана шунинг ўзи мунофиқликнинг уруғи ва фасоднинг бошланиши бўлади. Бу эса ўз навбатида, ибодатларга беписандлик билан қарашга ва уларни риё учун бажаришга олиб боради.\nعَنْ كَعْبِ بْنِ مَالِكٍ ، عَنِ النَّبِيِّ  قَالَ: «مَا ذِئْبَانِ جَائِعَانِ أُرْسِلَا فِي غَنَمٍ بِأَفْسَدَ لَهَا مِنْ حِرْصِ الْمَرْءِ عَلَى الْمَالِ وَالشَّرَفِ لِدِينِهِ». رَوَاهُ التِّرْمِذِيُّ وَالْإِمَامُ أَحْمَدُ.\nКаъб ибн Молик розияллоҳу анҳудан ривоят қилинади:\n«Кишининг мол-мулк ва шарафга бўлган ҳирси унинг дини учун қўйлар орасига қўйиб юборилган икки оч бўридан ҳам қўрқинчлидир», дедилар».\nМол-дунё ва шуҳратга бўлган ҳирс ўз эгасини барча ёмонликлардан қайтмайдиган қилиб қўяди. Оқибатда у ўша икки нарса ортидан тушиб, динини барбод қилади. Шунинг учун динимни бўрилар еб кетмасин, деган банда дунёга ва шуҳратпарастликка ҳирс қўймаслиги лозим.\nБас, шуҳратпарастлик дардини даволаш вожибдир. Бу даво илм ва амал билан бўлади.\nИлм билан даволаш қуйидагича: Шуҳратпараст аввало нима учун шуҳратга муҳаббат қўйганини яхшилаб ўйласин. Албатта, одамларнинг ўзларига ва қалбларига эга бўлиш учун бу нарса қачонгача давом этиши мумкин? Мабодо ҳеч офат етмай, тўлалигича давом этганда ҳам, ўлимигача давом этади, холос. Шундай экан, у нарсага бунчалик ўч қўймаса?!\nКейин шуҳрат эгаларига бир назар солсин. Уларни турли-туман хавфу хатарлар ўраб турмайдими? Обрў ва мансаб эгаларига барча ҳасадгўйлар ҳасад қилмайдими? Уларга зарар етказиш учун пойлаб турмайдими? Бунинг устига, шуҳратпарастларнинг ўзлари шуҳрат супасидан тушиб қолишдан доимо қўрқиб турмайдиларми?\nҚалблар қайнаб турган қозон кабидир. Шуҳратпараст қай бир қалбнинг риоясини қилиб улгуради? Ундан кўра шуҳратпарастликнинг ўзини тарк қилиб қўйгани яхши эмасми? Ана шунда у кўпгина балолардан халос бўлади. Аммо ҳеч нарсани йўқотмайди.\nШуҳратпарастликни амал билан даволаш:\nБу муолажа одамларнинг қалбидан шуҳратпарастликни туширадиган ишларни амалга ошириш билан бўлади.\nПодшоҳлардан бири машҳур зоҳидни зиёрат қилиш учун йўлга отланибди. Подшоҳнинг ўз манзилига яқинлашиб келаётганини билган зоҳид кўп таомларни олдига қўйиб, оғзини тўлдириб, шоша-пиша ейишга тушибди. Буни кўрган подшоҳнинг ҳафсаласи пир бўлиб, ортига қайтибди.\nКўпчилик одамларнинг мақтовини яхши кўриб, танқидини ёмон кўргани сабабли ҳалокатга учрайди. Уларнинг барча ҳаракатлари одамларнинг розилигини топишга, мақтовига эришиб, танқидидан қутулишга қаратилган бўлади. Албатта, бу оғир дард бўлиб, уни даволаш зарур.\nОдамларнинг мақтовига ўч бўлиш хасталигидан қутулиш қуйидагича бўлади. Аввало, одамлар сизни қайси сифат ила мақташаётганига назар солинг.\nАгар ўша сифат ҳақиқатан ҳам сизда бор бўлса, икки хил бўлади:\nБиринчиси – илм ва тақво каби хурсанд бўлишга арзийдиган сифат. Бундай ҳолатда мақталган одам оқибатдан ҳазир бўлиши керак. Ўша қўрқинч уни мақтовдан маст бўлишдан сақлайди. Агар оқибати яхши бўлиши хурсандчилик сабаби бўлса, Аллоҳ таоло берган фазлдан хурсанд бўлиш керак. Одамларнинг мақтовидан эмас.\nИккинчиси – мансаб ва молга ўхшаш хурсанд бўлишга арзимайдиган сифат. Бу нарсалардан хурсанд бўлиш худди тезда қуриб, хашакка айланадиган кўкатдан хурсанд бўлишга ўхшайди. Бундан эса фақат эсипастларгина хурсанд бўлади.\nАгар сиз мақталган сифат сизда бўлмаса ҳам, мақтовдан маст бўладиган бўлсангиз, бу эсипастликдан бошқа нарса эмас.\nТанқидни ёқтирмаслик ҳам оғир дард ҳисобланади. Уни ҳам эринмасдан, зудлик билан даволаш лозим. Бу борадаги гапнинг қисқаси қуйидагича: Агар сизни танқид қилган кишининг гапи тўғри бўлиб, насиҳатни ирода қилган бўлса, ғазабланмасдан унинг гапини яхши қабул қилиш керак. Чунки у сизга айбларингизни ҳадя қилмоқда.\nАгар танқидчи насиҳатни ирода қилмаган бўлса, у ўз динига нисбатан жиноят қилибди, сиз эса унинг гапидан фойда олибсиз. Чунки у сизга билмаган нарсангизни билдирибди ва унутган нарсангизни эсингизга солибди.\nАгар танқидчи сизда йўқ нарсаларни айтиб бўҳтон қилган бўлса, сизга қуйидаги уч нарсадан бири бўлади:\n1. Агар сиз мазкур айбдан холи бўлсангиз ҳам, унга ўхшаш бошқа айблардан холи эмассиз. Аллоҳ таоло ошкор қилмай турган айбларингиз кўп. Аллоҳ таоло танқидчига сизнинг ўша айбларингизни билдирмаганига шукр қилинг.\n2. Танқидчининг туҳмати сизнинг гуноҳларингизга каффорот бўлади.\n3. Бўҳтончи ўз динига нисбатан жиноят қилди. Ўзига қарши Аллоҳ таолонинг ғазабини қўзитди. Сиз Аллоҳ таолодан уни афв қилишини сўранг. Бир киши Иброҳим Адҳамни уриб бошини ёрганда, унинг ҳаққига дуо қилиб, шундай деган экан: «Бунинг сабабидан ажр олдим. Менинг сабабимдан азобга қолмасин».\nМавзу - Риё


Ботаника ва зоология институти иккита муассасага бўлинди – Газета.uz\nБотаника ва зоология институти базасида иккита алоҳида илмий муассаса ташкил этилди.\n18 сентябрь 2017, 17:42 Жамият\nЎзбекистон Фанлар академияси Ботаника ва зоология институти базасида иккита алоҳида илмий муассаса — Ботаника институти ва Зоология институти ташкил этилди. Бу Президентнинг 4 сентябрдаги қарорида кўзда тутилган.\nҚарор ботаника ва зоология соҳасидаги илмий тадқиқотларни такомиллаштириш ва самарадорлигини ошириш, республика ўсимлик ва ҳайвонот олами биохилма-хиллигини сақлаш, замонавий фан ва иқтисодиёт тармоқларининг талабларидан келиб чиққан ҳолда ботаника ва зоологиянинг алоҳида йўналишларини ривожлантириш, шунингдек, ўсимлик ва ҳайвонот оламини ўрганиш ҳамда муҳофаза қилиш борасидаги махсус вазифалар ечимини тезлаштириш мақсадида қабул қилинди.\nҚарорга мувофиқ, ФА Генетика ва ўсимликлар экспериментал биологияси институтининг «Ғўза систематикаси ва интродукцияси» лабораторияси, «Ғўза генофонди» ноёб объекти ва иссиқхона комплексини Ботаника институти тасарруфига ўтказиш белгиланди.\nБотаника ва зоология институти (аввал — Ўсимлик ва ҳайвонот дунёси генофонди институти) 2012 йил «Ботаника» илмий-ишлаб чиқариш маркази (2001 йилда ташкил топган) ва Зоология институти (1950 йилда асос солинган) бирлашувидан тузилган.


«UZDIGITAL TV» рақамли телевиденияси энди Навоий вилоятида\n09:15 / 09.10.2017\nЮқори сифатли ва барқарор тасвир бу ҳақиқат! Рақамли телевидение Ўзбекистоннинг нафақат пойтахтида мавжуд, энди 6 октябрдан бошлаб Навоий шаҳрида сотув ва абонентларга хизмат кўрсатиш офиси, рақамли телевидение мухлислари учун Ислом Каримов кўчаси 3-а уй манзили бўйича ўз эшикларини очди.\nНавоий шаҳридаги офиснинг ишга туширилиши билан ҳудудий офислар тармоғи ортиб боришдан тўхтаб қолмайди, компания абонентларга қулайлик яратиш мақсадида бутун Республика бўйлаб кенгайишни режалаштирган. Олдинда Республиканинг бошқа вилоятларида ҳам абонентларга хизмат кўрсатиш офисларини очиш режалари турибди, навбатда Қарши ва Бухоро шаҳарларида «UZDIGITAL TV» офислари очилиши режалаштирилган.\n«UZDIGITAL TV» МЧЖ бугунги кунда Ўзбекистондаги етакчи рақамли телевидение провайдери ҳисобланади. Телеканаллар пакетида 65та телеканал мавжуд: 21 миллий ва 44 хорижий телеканал. Ҳозирда сотув ва абонентларга ҳизмат кўрсатиш офислари Тошкент, Фарғона, Андижон, Наманган ва Самарқанд шаҳарларида фаолият юритмоқда. Ҳудудий офисларнинг бундай кенгайиши компаниянинг бутун Ўзбекистон бўйлаб абонентларининг қулайлиги борасида қайғураётганидан далолат беради.\nКомпанияда 24 соат давомида абонентларни техник қўллаб-қувватлаш хизмати (Call – марказ) йўлга қўйилган. Абонентларга янада кўпроқ қулайлик яратиш мақсадида мобил алоқа воситалари учун «UZDIGITAL TV» мобил иловаси ишлаб чиқилган бўлиб, унинг ёрдамида ўз хизматлар пакетингизни бошқаришингиз мумкин: доимо ўз балансингиз ҳақида маълумотга эга бўлиш, шу билан бирга электрон кўрсатувлар дастури (EPG) нинг ёдга солиш функциясидан фойдаланиб, севимли кўрсатувларингизни ўтказиб юбормаслик имкониятига эга бўласиз. Шунингдек, хизматлар пакетини телеграм-БОТ ёки www.uzdtv.uz сайтида шахсий кабинет орқали ҳам бошқаришингиз мумкин.\nБундан ташқари, абонентлар ҳафтада 7 кун, 24 соат давомида ўзларини қизиқтирган саволлар бўйича бепул маслаҳат олишлари мумкин.\n«UZDIGITAL TV» компапниясининг фаолияти тамойили ҳар бир мижоз талабига индивидуал ёндашув ва ҳар бир мижоз учун максимал қулайлик яратишга асосланади!\nКомпания хизматлари учун тўловларни PAYNET, CLICK, UZCARD, PayMe, U-PAY, MBANK, Woy-wo тўлов тизимлари, шунингдек, «Алоқа Банк», «Ипак Йули Банки» ва «Ипотека Банк» орқали амалга ошириш мумкин.


XK «Uzvinosanoat-Xolding» - Biznes Yuritish Etikasi\n“Ўзшаробсаноат” Акциядорлик жамиятида\nБИЗНЕС ЮРИТИШНИНГ ОДОБ-АХЛОҚ ҚОИДАЛАРИ (ЭТИКАСИ)\nI. БИЗНЕС ЮРИТИШНИНГ ОДОБ-АХЛОҚ ҚОИДАЛАРИ (ЭТИКАСИ) ТЎҒРИСИДА НИМАЛАРНИ БИЛИШИНГИЗ КЕРАК?\nБизнес юритишнинг одоб-ахлоқ қоидалари (этикаси) нимани англатади?\nАкциядорлик жамиятининг обрў-эътибори ва келгусидаги муваффақиятлари кўп жиҳатдан нафақат қонун талабларига риоя қилинишига, балки фаолият юритиш жараёнида юқори одоб-ахлоқ стандартларига амал қилинишига ҳам боғлиқ.\nМазкур одоб-ахлоқ қоидалари (этика) маданиятли бизнес юритиш тамойилларига содиқлигимиздан далолат беради. Акциядорлик жамиятининг барча ишчи-хизматчилари томонидан риоя қилиниши шарт бўлган масъулиятли ахлоқ стандартларини белгилайди ҳамда муҳим ахлоқий ва ҳуқуқий муаммолар ҳал қилиниши юзасидан амалий тавсиялар беради. Бизнес юритишнинг одоб-ахлоқ қоидалари (этикаси) Акциядорлик жамиятининг ҳар бир ишчи-хизматчисига ушбу стандартларни тушуниш ва уларга риоя қилишда ёрдам бериш учун ишлаб чиқилган.\nБизнес юритишнинг одоб-ахлоқ қоидалари (этикаси)га кимлар риоя қилишлари керак?\nБизнес юритишнинг одоб-ахлоқ қоидалари (этикаси) Компаниянинг ҳар бир ишчи-хизматчиси томонидан, уларнинг лавозими ёки иш жойидан қатъий назар, ҳеч бир истисносиз ижро учун мажбурийдир. Биз ушбу ҳужжатда белгиланган стандартларга ва қоидаларга ҳар доим амал қилишимиз керак.\nБундан ташқари, биз томонимиздан жалб қилинадиган барча контрагентлар Акциядорлик жамияти номидан ва унинг манфаатларида бизнес юритиш жараёнида белгиланган ахлоқ стандартлари ва қоидалари доирасида фаолият юритишлари керак.\nНима учун муҳим?\nТашқи шарт-шароитларнинг мунтазам равишда мураккаблашуви ва фаолиятимиз кўламларининг кенгайиб бориши жараёнларида юқори диққат-эътибор объекти ҳисобланамиз. Биз фаолиятимизда амалий одоб-ахлоқ қоидалари (этикаси) тамойилларига максимал даражада риоя қилинишини кафолатлашимиз керак.\nБизнес юритишнинг одоб-ахлоқ қоидалари (этикаси) бизнесимизнинг узоқ муддатли барқарорлиги ва савдо-сотиқларни кўпайтириш стратегиямиз реализация қилинишининг энг муҳим омили ҳисобланади.\nБизнес юритишнинг одоб-ахлоқ қоидалари (этикаси) Акциядорлик жамиятининг ишчи-хизматчиларига ўз вазифаларини бажаришда ёрдам бериш учун тегишли воситалар мавжуд бўлишини кафолатлайдиган ички назорат тизимимизнинг энг муҳим таркибий қисми ҳисобланади.\nСаволлар ёки шубҳа-гумонлар пайдо бўлган тақдирда, мен нимани амалга ошироламан?\nБизнес юритишнинг одоб-ахлоқ қоидалари (этикаси) Сиз дуч келишингиз мумкин бўлган барча вазиятларни тавсифлаш имкониятига эга. Сизда шубҳа-гумонлар пайдо бўлган тақдирда, ёрдам ва маслаҳат олиш учун мурожаат қилишнинг бир неча усуллари мавжуд.\nАгар муайян вазиятда амалга оширишингиз зарур бўлган хатти-ҳаракатларга нисбатан безовталик ҳис қилсангиз, ўз-ўзингизга қуйидаги саволларни беринг:\n- Бу қонунийми?\n- Бу одоб-ахлоқ қоидаларига тўғри келадими?\n- Бу Бизнес юритишнинг одоб-ахлоқ қоидалари (этикаси) талабларига жавоб берадими?\n“Ўзшаробсаноат” АЖ ;БИЗНЕС ЮРИТИШНИНГ ОДОБ-АХЛОҚ ҚОИДАЛАРИ (ЭТИКАСИ) 208 KB.doc


Саудия Арабистони ва Хитой 20 млрд долларлик инвестиция жамғармасини ташкил этади\n15:40 / 24.08.2017\nСаудия Арабистони ва Хитой биргаликда 20 млрд доллар маблағга эга бўладиган инвестиция фондини тузишни режалаштирмоқда. Бу ҳақда подшоҳлик энергетика вазири Холид ал-Фалих маълум қилди, деб ёзмоқда Рейтер агентлиги.\nУ икки мамлакат катта лавозимли мулозимлари ва тадбиркорларининг иқтисодий анжумани доирасида шу ҳақда сўз юритган. Харажатлар ва фойда мамлакатлар ўртасида тенг тақсимланади, деб қўшимча қилган вазир.\nФондга қўшимча равишда 20 млрд доллар қийматидаги яна 11 та келишув имзоланади. Ал-Фалих бу борада батафсил маълумот бермаган.\nШу йил март ойида Хитой ва Саудия подшоҳлиги 65 млрд долларлик 14 та келишувни имзолаган эди. Улар 35 та йирик лойиҳаларни қамраб олганди. ХХР ташқи ишлар вазири Чжан Миннинг қайд этишича, келишувлар инвестициялар, илмий-техник соҳаларни, инфратузилма, энергетика, фазо ва бошқа йўналишларни қамраб олди.\nСаудия Арабистони Хитой инвестиция


17:42 / 17.12.2017 | Савол Берувчи | 5569\nВа алайкум ассалом! Сиз айтган 4-оятда Бану Исроил кишилари икки бор гуноҳга ботганлар, Раббоний ҳукмларга зид иш қилганлар. Шунда Аллоҳ таоло уларнинг душманларини устиларига султон қилган. Натижада улар ҳалокатга дучор бўлишган. Биринчи бор шундай воқеъа содир бўлганида улар тавба қилиб, ёмон амаллардан тўхташган ва яна Байтул Мақдисни қўлларига олишган. Кейинчалик яна фисқ-фужурга берилганларидан кейин Аллоҳ уларнинг душманлари орқали уларга яна жазо берган. Қуръони каримда шу икки бор фасод тарқатганларида ҳалокатга учраганларини зикр қилган. Тарихда бу каби олтита воқеъани зикр қилинган. 1-воқеъа Сулаймон алайҳиссалом Масжидул Ақсони бино қилганлар ва обод қилганлар. У зот вафот топганларидан кейин Байтул Мақдиснинг ҳокими динсизлик ва ёмон амалларга берилган. Ўша вақтда Мисрнинг бир подишоҳи устиларига бостириб келиб Байтул Мақдиснинг бутун бойликларини ташиб кетган. Аммо шаҳар ва масжидни вайрон қилмаган. 2-воқеъа. Тақрибан 400 йил ўтиб Байтул Мақдис атрофида яшовчи яҳудийлардан баъзиси бутпараст бўлиб кетишган. Қолганлари уларга эътироз билдириб ўртада жанг бошланган. Ўша иш туфайли Мисрнинг бир подишоҳи устига бостириб келган, шаҳар ва масжиднинг иморатларига ҳам нуқсон етган. Шаҳар халқи бошига тушган кулфатлардан ибрат олиб Аллоҳнинг ибодатига қайтишган. 3-воқеъа. Ўша воқеъадан бир неча йил ўтиб Бобил мамлакатининг подишоҳи Бухтуннаср Байтул Мақдис устига бостириб келган. Шаҳарни фатҳ қилиб, мол-дунёси ва кўплаб одамларини асир қилиб олиб кетган ва Байтул Мақдиснинг аввалги подишҳининг хонадонидан бир эркак кишини ҳоким сифатида тайин қилиб кетган. 4-воқеъа. Ўша тайинланган подишоҳ бутпараст ва фисқ-фужурга берилган киши эди. Бухтуннасрга қарши чиқди, у иккинчи бор улар устига лашкар тортиб, шаҳар халқини қатл қилди, шаҳарга ўт қўйиб кулини кўкка совурди. Бу ҳодиса масжид таъмиридан 415 йил ўтганидан кейин содир бўлди. Ушбу воқеъадан кейин яҳудийларни Бобилга сургун қилинди, ўта даражада хорликда етмиш йил ҳаёт кечиришди. Сўнг Эрон шоҳи Бобил шоҳи устидан ғалаба қозониб, Бобилни фатҳ қилди. Сўнг Эрон шоҳи сургун қилинган яҳудийларга раҳми келиб, уларни Шом мамлакатига қайтарди ва уларга бир қанча мол-мулк ҳам берди. Бу вақтда яҳудийлар гуноҳдан ва ёмон амаллардан тавба қилиб бўлишган эди. Қайтадан Байтул Мақдис атрофига келиб жойлашишди ва аввалги шаклидаги каби масжидни бино қилишди. 5-воқеъа. Яҳудийлар Байтул Мақдисга келиб осуда ҳаёт кечиришни бошлаганларидан кейин ғулувга кета бошлашди. Аввалги хорликларини унутишди, фисқ-фужурга мубтало бўлишди. Ийсо алайҳиссаломнинг туғилишидан 170 йил аввал Антокия подишоҳи улар устига бостириб келди. 40.000 яҳудийни қатл қилди, 40.000ни чўри ва қул қилиб ўзи билан бирга олиб кетди. Масжидга ҳам ўта даражада беҳурматлик қилди. Масжид сақланиб қолди, аммо кейинчалик у подишоҳнинг ўрнига ўтирган подишоҳлар шаҳар ва масжидни буткул вайронага айлантиришди. Бироз муддат ўтгач Байтул Мақдисга Рум султонлари ўз ҳукмронлигини ўрнатишди. Масжидни қайта бино қилишди. Шундан саккиз йил ўтиб Ҳазрати Ийсо алайҳиссалом дунёга келдилар. 6-воқеъа. Ийсо алайҳиссалом туғилиб, пайғамбар бўлиб тирик ҳолларида осмонга кўтарилганларидан 40 йил ўтиб, яҳудийлар Рум салтанатининг подишоҳларига қарши бош кўтаришди. Румликлар шаҳар ва масжидни вайрон қилиб, яна аввалги вайрона ҳолатига келтириб қўйишди. Ўша вақтда подишоҳнинг номи Тетас(Тйтс ҳарфлар билан келтирилган экан) эди. У яҳудий ҳам насроний ҳам эмасди. Ундан бир неча йиллар ўтиб Кустунтийн аввал насороликни ихтиёр қилди. Ундан кейин Умар ибн Хаттоб розияллоҳу анҳунинг замоналаригача масжид вайрон ҳолатда турди. Ҳазрати Умар розияллоҳу анҳу уни таъмирлади. Бу олти воқеъа Ашраф Али Таҳонавий раҳматуллоҳи алайҳнинг “Баёнул Қуръон” тафсирида “Тафсири Ҳаққоний”дан ҳавола қилинган. Қуръони каримда зикр қилинган икки воқеъа олти воқеъадан қайси бири эканлигини тайин қилиш мушкул. Кўплаб уламолар ўша икки фасод тўртинчи ва олтинчи воқеъалар содир бўлган вақтдаги фасод тарқалиши – дейишган. “Тафсири Қуртубий”да Ҳузайфа ибн Ямон розияллоҳу анҳунинг ривояти билан узун бир марфуъ ҳадис ривоят қилинган ҳадисда қуйидагича келади: Ҳузайфа розияллоҳу анҳу: Мен “Байтул Мақдис Аллоҳ таолонинг наздида қадри олий масжид-а” дедим. Расулуллоҳ соллаллоҳу алайҳи васаллам: “У дунё уйларининг орасида энг мумтоз ва қадри олий бир уйдир. Аллоҳ таоло уни Сулаймон алайҳиссаломга олтин-тилло, қимматбаҳо гавҳар, ёқут ва зумрат тошлардан қурдирган. Сулаймон алайҳиссалом уин қуришни бошлаганларида Аллоҳ таоло жинларни у кишига бўйинсундириб берган. Барча қиматбаҳо олтин ва кумушларни уларга келтиртирган ва масжид қурдирган” дедилар. Мен “Ўша олтин кумуш ва қимматбаҳо тошлар қаерда ва қандай йўқ бўлган” дедим. Расулуллоҳ соллаллоҳу алайҳи васаллам: “Бану Исроил Аллоҳ таолога итоатсизлик қилиб, гуноҳ ва фисқ-фужурга мубтало бўлганида, пайғамбарларни ҳам қатл қилишди. Аллоҳ таоло уларнинг тепасига Бухтннаср номли подшоҳни келтирди. У мажусий бўлиб, етти йил Байтул Мақдис устидан ҳукмронлик қилди. Қуръон каримдаги ушбу оятдан шу воқеъа ирода қилинган:\n5. Бас, ўша икки(бузғунчилик)дан биринчисининг ваъда вақти келганда, устингизга шиддатли куч-қудратга эга бандаларимизни юборамиз. Бас, ҳовли-жойлар оралаб изғийдилар. Бу ваъданинг ижроси эди. Бухтуннаср лашкари Байтул Мақдисга бостириб кирди. Эркакларни қатл қилди, аёл ва болаларни асирга олиб, Байтул Мақдисдаги бутун олин-кумуш ва қимматбаҳо тошларни 170.000 уловга юклаб ўз юрти Бобилга олиб кетди. 100 йилгача Бану Исроилни қул қилиб турли машаққат ва ишларга мажбурлади. Сўнг Аллоҳ таоло Форс подшоҳларидан бирини Бобилга қарши қилди. У Бобилни фатҳ қилди ва Бану Исроилни Бухтуннаср асирлигидан озод қилди. Байтул Мақдисдан келтирилган барча бойликларни Байтул Мақдисга қайтарди ва Бану Исроилга: “Агар яна итоатсизлик ва фисқ-фужурга қайтсанглар биз ҳам сизларни қатл қилиш ва асирга олиш азобини қайтарамиз” дейишди. Аллоҳ таолонинг:\n7. Агар яхшилик қилсангиз, ўзингиз учун яхшилик қиласиз. Агар ёмонлик қилсангиз ҳам, ўзингиз учундир. Бас, кейинги(бузғунчилик)нинг ваъда вақти келганда, юзингизни қора қилишлари учун, масжидга аввал кирганларидек киришлари учун ва эгаллаган нарсаларини тамоман парчалашлари учун (бандаларимизни юборурмиз)” оятидан воқеъа ирода қилинган. Рум подшоси қуруқлик ва денгиз икки йўл орқали уларга жанг қилди. Кишилардан кўпини қатл қилди, қолганларини асир олди ва Байтул Мақдиснинг барча бойликларини 170.000 уловга юклаб олиб кетди ва ўзларининг “Канисатуз Заҳаб” деган жойларига қўйишди. Бу барча бойлик ҳозиргача ўша ерда туради. Қиёматга яқин имом Маҳдий уни Байтул Мақдисга 170.000 уловда қайтариб олиб келади ва ўша жойда Аллоҳ таоло аввалийн ва охирийн ҳаммани жамлайди” дедилар. Қуртубий ўзларининг тафсирларида ривоят қилганлар. Биз уни узун бўлиб кетмаслиги учун маъносини ривоят қилиб келтирдик. Фаластин халқининг бошига келган бу балолар ўша ерда Аллоҳнинг буйруқларига итоатсизлик қилганлари, Расулуллоҳ соллаллоҳу алайҳи васалламнинг бошқа жойлардаги каби суннатларидан юз ўгирганлиги туфайлидир. Хулоса қилиб айтсак Байтул Мақдис аҳли Аллоҳ таолога итоат қилишда бардавом бўлсалар дину-дунёда зафар топадилар. Диндан юз ўгирсалар хорликка дучор бўладилар, кофирлар улар устидан ғолиб бўлиб, жону-молларига талофат етади. Валлоҳу аълам!\nОятдаги кeча ва кундуз\nМаҳмоуд Кҳалил Ал-Ҳусарй қайси қироатдалар?\nЎттизинчи пора ҳали топилмаганми?\nТинчлик (салом) ҳамда уруш (қитол) ҳақида\nЗод ҳарфининг махражи борасида зарур савол\nҚуръон оятлари ёзилган телефон


Фото: Тошкентда Ватан ҳимоячилари кунига бағишланган парад ўтказилди – Газета.uz\nЎзбекистон Қуролли кучларининг 30 йиллиги ва Ватан ҳимоячилари шарафига ўтказилган ҳарбий-ватанпарварлик паради.\nLotinchada На русском языке 13 январ 2022, 22:22 Жамият\n13 январь куни Тошкентда 1200 дан ортиқ ҳуқуқни муҳофаза қилиш органлари ва ҳарбий оркестр жамоаси иштирокида ҳарбий-ватанпарварлик паради бўлиб ўтди. Юриш Ўзбекистон Қуролли Кучларининг 30 йиллиги ва Ватан ҳимоячилари кунига (14 январь) бағишланган.\nСоат 10:00 да «Туркистон» санъат саройи олдидан ҳарбий бўлинмалар марши бошланди. Юриш Алишер Навоий ҳиёбони ҳамда Шароф Рашидов ва Ислом Каримов кўчалари бўйлаб 3400 метр масофада бўлиб ўтди. Бу вақтда эса автотранспортлар ҳаракати вақтинча тўхтатиб турилди.\nПарад соат 11:00 да ҳарбий оркестлар, ҳарбий ансамбллар ва рассомлар иштирокида концерт бошланган Халқлар дўстлиги майдонида якунланди.\nСанъат саройи олдида майдонда ҳарбий техникалар кўргазмаси бўлиб ўтди. Экспонатлар орасида — маҳаллий ишлаб чиқарувчига тегишли Qalqon ва Aksum зирҳли машиналари, «Тайфун» оиласига мансуб Россиянинг зирҳли автомобиллари, Туркиянинг Ejder, «Град» артилеррия ва зенит қурилмалари мавжуд. Бу ерда шунингдек, ФВВ, Ëнғин хизмати, ДХХ чегара қўшинлари техникалари ҳам намойиш этилмоқда.\nКўргазма 15 январга қадар давом этади, деб «Газета.uz»га хабар берди Мудофаа вазирлиги матбуот хизмати.\n«Газета.uz» 19 351\n#ватан ҳимоячилари куни


Хаггей Глава 1\nШоҳ Доро ҳукмронлигининг иккинчи йили олтинчи ойининг биринчи куни эди. Эгамиз Хаггей пайғамбар орқали Яҳудо ҳокими Шалтиёл ўғли Зарубабелга ва олий руҳоний Ёҳузадах ўғли Ёшуага қуйидаги сўзларини аён қилди:\nСарвари Олам шундай демоқда: “Бу халқ: «Эгамизнинг уйини қуриш вақти ҳали келгани йўқ», деб айтади.\nЭй Исроил халқи, Менинг уйим вайрон бўлиб ётганда, сизлар ҳашаматли уйларда яшашингизнинг вақтими?!”\nМана энди Сарвари Олам демоқда: “Ўз аҳволингизга қараб, яхшилаб ўйлаб кўринглар–чи!\nКўп экиб, кам ўрасиз. Овқат ейсиз–у, тўймайсиз. Ичасиз, аммо чанқоғингиз қонмайди, устингизга киясиз–у, исинолмайсиз. Ким пул ишласа, унинг пули йиртиқ ҳамёнга тушади.”\nСарвари Оламнинг каломи шудир: “Ўз аҳволингизга қараб, яхшилаб ўйлаб кўринг, ахир!\nТоғларга чиқиб, ёғоч олиб тушинглар–да, Менинг уйимни қуринглар. Мен уни кўриб завқланаман, у ерда улуғланаман, — дейди Эгамиз. —\nКўп ҳосил олишни умид қилган эдингиз, мана кам олдингиз. Уйга олиб келганингизни сочиб юбордим. Нима учун?” Сарвари Олам шундай демоқда: “Менинг уйим вайрон бўлиб ётган пайтда, сизлар фақат ўз уйингиз ҳақида ўйлаганингиз учун шундай қилдим.\nСизларнинг дастингиздан осмондан шудринг тушмади, ер ҳам ҳосил бермади.\nМен далаларга, қирли жойларга қурғоқчилик келтириб, дон, узум шарбати ва зайтун мойини қуритдим. Ердан чиққан барча ҳосилни йўқ қилдим, одамлар ва ҳайвонларни қийинчиликларга дучор қилдим. Инсонларнинг ўз қўллари билан қилган меҳнатларини пучга чиқардим.”\nШундан кейин Зарубабел, олий руҳоний Ёшуа ва сургундан қайтиб келган барча халқ ўзларининг Эгаси Худога итоат қилишди. Ўзларининг Эгаси Худо юборган Хаггей пайғамбарнинг сўзларига қулоқ солишди, чунки улар Эгамиздан қўрқарди.\nЭгамизнинг элчиси Хаггей Унинг қуйидаги сўзларини халққа етказди: — Эгамизнинг каломи шудир: “Мен сизлар билан биргаман.”\nЯҳудо ҳокими Зарубабелни, олий руҳоний Ёшуани ва сургундан қайтиб келган бутун халқни Эгамиз руҳлантирди. Шунда улар ҳаммалари келиб, ўзларининг Худоси, Сарвари Оламнинг уйини тиклашни бошладилар.\nШоҳ Доро ҳукмронлигининг иккинчи йили олтинчи ойининг йигирма тўртинчи кунида Маъбаднинг қайта қурилиши бошланди.


Жанубий Ҳаракат воқеси ва унинг кимга тобелиги | Туркистон Сиёсий сақофий таҳлилий сайт!\nАмерика Али Солим Байз ва Али Носир Муҳаммадни тўғридан-тўғри воситалар орқали ҳамда тўқсонинчи йиллар бошида, яъни Фаҳд даврида Саудия ва Миср орқали ўз томонига оғдириб олди. Британия буни билгач, ташвишга тушиб қолган эди. Ваҳоланки, Британия ўзининг малайлари орқали бу ҳаракатни ўзи пайдо қилиб, унга «Жанубий Яман миллий озодлик ҳаракати» деб ном берган эди. Британия 1967 йил 20 ноябрда бу ҳаракатни Женевага музокаралар учун чақирди. 1967 йил 30 ноябрда эса Британия ҳарбийлари у ердан чиқиб кетгач, Жанубий Яманга мустақиллик берди ва Али Солим Байз Британия ёрдамида у ерга етакчи бўлди. Лекин Британия Солим Байзнинг Америкага ўйнаётганини кўриб, яхшиликни билмаган нонкўр сифатида уни ҳокимиятдан четлатишга қарор қилди. Британияда бу ишни қилиш имконияти бор эди. Чунки унинг малайи бўлмиш Али Солиҳ шимолда ўзига яраша кучга эга эди… Шундай қилиб, Шимол ва Жануб бирлашганига тўрт йил ўтмасданоқ, 1994 йил уруш авж олди. «Жанубий» деб ном олган ҳарбий бирлашмалар мағлубияти билан уруш тугагач, Али Солим Байз ва Али Носир Муҳаммад қочиб кетди ва улар бироз унутилди.\nАмерика Яман жанубида ўзига таянч нуқтасини яратиш учун жанубдаги ушбу вазиятдан фойдаланди. Шимолда эса Ҳусийлар ва Эрон кўмагида бошқа таянч нуқтасини пайдо қилди. Халқаро кураш томонидан олиб қараганда Жанубий Ҳаракат зулмга чек қўйиш ҳақидаги талабларини ўзгартириб, Америка учун янги қуролга айланди. Америка Яманнинг Британияга малай ҳукумати ишларига аралашишда шу қуролдан фойдаланадиган бўлиб қолди. Буюк давлатлар кичкина давлатларда ўз нуфузини пайдо қилиш учун у ердаги кескинлик ва ички вазиятлардан фойдаланишни одат тусига киритишган. Масалан, Америка тўқсонинчи йилларда, хусусан 1994 йилдаги фуқаролар урушидан кейин Саудия қироли Фаҳд жосуслари орқали Яман жанубидаги ҳарбийлар билан алоқа ўрнатишга ҳаракат қилди. Солим Байз ўша пайтда Американинг малайи бўлган бўлса-да, лекин у ёлғизлиги ва Солиҳ ҳукуматига қарши моддий ишларга қарши чақириғи туфайли Америка у орқали муваффақиятга эришмаслигини билди. Шунинг учун Америка жанубликларни бирлаштириб, кучли сиёсий иш қиладиган ва ўз фаолияти билан Солиҳ ҳукуматига таъсир қила оладиган кишини излай бошлади. Ниҳоят, Америка излаган кишиси, яъни мухолифатдаги фаол Ҳасан Баумни топди. Чунки Ҳасан Баум кенг миқёсда Яман жанубини ажралиб чиқишига ҳаракат қилаётган эди. Шунингдек у қабилаларга бориб, унга ёрдам беришлари ва бўлиниш ҳақидаги талабини қўллаб-қувватлашлари ҳақида айтаётган ва шу мақсадда шаҳарларга бирин-кетин ташриф буюраётган эди.\nЖанубий Ҳаракатдаги америкапарастлар ўзлари учун мафкура қилиб олишган бўлиниш ҳақидаги фикрни пухта ўрганишди ва ўша фикрга ёпишиб олишди. Аммо дискриминацион сиёсат натижасида пайдо бўлган ушбу Жанубий Ҳаракат таъсирига тушган бошқа кишилар, яъни маҳаллий фаоллар ҳамда инглизлар ва уларнинг Ямандаги одамлари таъсирига тушганлар гоҳ бўлинмаслик тарафида бўлса, гоҳ бўлиниш тарафида бўлишди. Чунки бўлиниш уларда мафкурага айланмаган эди. Шунинг учун Санъодаги ҳукумат Америка малайлари унинг атрофида марказлашаётган бўлгинчилик мафкурасини суюлтиришда улардан фойдаланди. Ҳатто айримларини шу мақсадга йўналтирди… Юқорида айтиб ўтганимиздек, бошланишда Санъо ҳукумати улардан бирор хатарни сезмади. Лекин Санъодаги ҳукумат президенти Солиҳ ва унинг ортидаги инглизлар бу ҳаракатнинг сезиларли кучга айланганини билгач ҳамда унинг хатари кучайиб бораётгани ва ҳаракатни Америка малайлари бошқараётганини билгач, бу ҳаракатни жиловлаш учун унга жиддий муносабатда бўлди. Хусусан, жанубда дискриминация туфайли туйғулар жунбушга келиб турган бир манзарада бу ҳаракатни илдизи билан йўқотиш қийинлиги кўриниб қолди. Инглизлар уни жиловлаш режасини тузди. Ушбу режа асосида бу ҳаракатнинг ичига ёриб кириб, уни таъқиб қила бошлади ҳамда унинг аъзоларини қамаш ва репрессия қилишни бошлади…\nШундай қилиб, Британия жанубда Амирликлар орқали Жанубий Ҳаракатнинг ичига киришга ёки майдонда марказий ўринни эгаллайдиган янги ҳаракатни пайдо қилиш орқали унинг таъсирини йўқотишга ҳаракат қиляпти… Амирликлар Али Солим Байз қаноти остида ҳаракат қиляпти. Ваҳоланки, Британия Американинг Али Солим Байз ва Али Носирни қўллаб-қувватлаш учун қилаётган ҳаракатларини кўриб турибди. Эрон кўмаги, 2014 йил Қоҳирада Али Носир Муҳаммад етакчилигида ўтказилган Жанубий Ҳаракат йиғилиши каби Миср ва Ливан томонидан берилаётган имкониятлар шулар жумласидандир. Масалан, Ливан Али Солим Байзни уй жой ва ахборот трибунаси билан таъминлади, 1994 йили Уммонга борганда бундай имконият йўқ эди. 2014 йили Саудия давлатининг олийжаноблиги тутганда Риёзга борди ва катта миқдордаги бойликка кўмилди… Амирликлар мана шуларга қарамай, Байз ва Носир қанотига таъсир қилиш учун ҳаракат қила бошлади. Бу интилишнинг икки сабаби бор: биринчиси: Байз репрессив йўлни тутаётгани, иккинчиси: инглизларга бўлган малайлигига қарши иш тутаётгани. Чунки инглизлар унинг жанубдаги миллий фронтни ташкил қилиши ва Яман жанубидаги ҳокимиятни эгаллашида ёрдам қилишган эди. Шунинг учун улар Байзга ўша пайтни эслатиб қўйишни ҳамда яна уни малайликка қайтаришни хоҳлашмоқда ва мана шу сабабдан унга яхши муомала қила бошлашди…\nАммо Ҳасан Баум қанотига келсак, у бўлиниш масаласини сиёсий мафкура сифатида қабул қилган… Инглизлар қаноатлантириш, йўлдан уриш ёки назорат қилиш каби ишлар фойда бермаслигини билишди. Шунинг учун улар Ҳасан Баумни норасмий йўллар билан Уммонда қамал қилиб ушлаб туришга ҳаракат қилишди. Баум у ерга нейтрал давлат сифатида қочган эди ва бу давлат Британия чизиб берган ролни бажаришини билмас эди. Британия ўзининг Уммондаги малайлари орқали Баумга тазйиқ ўтказди ва уни Салола шаҳрида узоқ вақт мажбурий тарзда ушлаб туришди… Жанубий Ҳаракатдаги Америка кишиси бўлган шахснинг узоқ вақт йўқолиб кетиши Американинг ҳаракатдаги малай гуруҳларини заифлаштирди. Шунда инглизлар Амирликлар орқали фурсатдан фойдаланиб, Баум қанотига параллел, жануб масаласига кўпроқ эътибор берадиган жанубий ҳаракатни пайдо қилишга киришишди. Шунда улар излаётган кишиси, яъни Айдарус Зубайдийни топишди. У Жанубий Ҳаракатдаги таниқли кишилардан бўлиб, 1996 йилда «Ажралиб чиқиш ҳаёт ё мамот масаласи» ҳаракатини ташкил қилган. Зубайдий инглизларга яқин кишилардан бўлгани учун Президент Ҳодий уни 2015 йил 7 декабрда Адан вилоятига ҳоким қилиб тайинлади. Бу воқеа 2015 йил, март ойида Саудия ҳужумидан бир неча ой ўтиб юз берди.\nЯман президенти 2017 йил 27 апрелда Адан ҳокими Айдарус Зубайдий ва давлат вазири Ҳони ибн Барикни ишдан бўшатгани ҳақида қарор чиқарди ва уларнинг ишини судга оширди. Шунда минглаган одамлар Адан шаҳрида Ҳодийнинг қарорига қарши намойишга чиқишди. Шунингдек Жанубий Ҳаракатдаги гуруҳлар 2017 йил 4 майда «Адан эълон қилади» номли намойишда Зубайдийни жанубни бошқарадиган уюшма ташкил этишига ишонч билдиришди. Бундан ташқари ушбу эълон бандларини амалга оширишда керакли чораларни кўриши учун унга тўла салоҳият беришга қарор қилишди… Жанубий Ҳаракат Зубайдийга жанубни бошқариши учун етакчилик ташкил қилишини таклиф қилганидан бир ҳафта ўтиб, Зубайдий 2017 йил 11 май куни Адан шаҳрида жануб ўтиш даври кенгашига раис этиб тайинлангани, Ибн Барик унинг ўринбосари бўлгани ва кенгаш аъзолари 26 шахсдан иборат экани ҳақида эълон қилди. Баум эса жанубий Яманнинг собиқ байроғини кўтариб унинг ёнида турди.\nАммо Америка Британиядан орқада қолганини англади ва безовта бўла бошлади. Америка ўтиш даври кенгаши тузилганидан безовта бўлаётганига унинг халқаро элчиси Валадишайх бу кенгашга қаршилик қилаётганидан билиниб турибди. (Ишончли манбаларда келишича, БМТнинг Ямандаги элчиси Исмоил Валадишайх Аданнинг собиқ ҳокими Айдарус Зубайдийга ултиматум йўллаб, жанубнинг ажралиб чиқиши учун ўтиш даври кенгаши ташкил қилганига қарши эканини айтган).\nХулоса шуки, Али Солим Байз ва Али Носир Муҳаммад 1994 йилда мағлубиятга учраб, Али Солиҳ Жанубий Яманда қудратга келгач ҳамда жануб аҳолиси камситилиб, армиядаги аксарият ҳарбийлар репрессияга учрагач… бу ишлар турли мухолиф ҳаракатлар пайдо бўлишига сабаб бўлди. Улар ичида энг кўзга кўринганлари қуйидаги учта ҳаракатлардир:\nОсиё Саволга жавоб Умумий янгиликлар


1 июлдан Ўзбекистондаги барча янги қурилган уйлар нархи ошади — Review.uz\n1 июлдан Ўзбекистондаги барча янги қурилган уйлар нархи ошади\n15 фоиз ҚҚС миқдори республикадаги барча янги қурилган уйларга таъсир қилади. Тошкент шаҳрида ҚҚС қўшилганда уйларнинг ҳар бир метр квадратининг нархи ўртача 600 минг сўмга ошади.\nУй -жойлар нархлари ошиб кетишининг олдини олиш учун фуқаролардан сотиб олинган квартирани қисқа муддатда ўз номларига ўтказиб олишлари сўралмоқда. Бу ҳақда “Ўзшаҳар қурилиш инвест” ИК ахборот хизмати хабар қилди.\n2019 йилларда қурилган уйлар банк кредити маблағлари ҳисобига қурилганлиги боис, ҳисобланган фоизлар уй жой нархига қўшиб борилади. Шу боис уй -жойлар нархлари ошиб кетишининг олдини олиш учун фуқаролардан сотиб олинган квартирани қисқа муддатда ўз номларига ўтказиб олишлари сўралмоқда.\nАгар фуқаролар 1 июнга қадар уй-жойни ўз номларига расмийлаштиришмаса, мазкур фоиз тўловига ҚҚС ҳам қўшилади. Шунингдек, 15 фоиз қўшиладиган ҚҚС миқдори республикадаги барча янги қурилган уйларга таъсир қилади.\n"Уй-жойлар ва хонадонлар токи фуқаролар номига нотариал тартибда расмийлаштирилгунга қадар “Ўзшаҳар қурилиш инвест” ИКнинг мулки ҳисобланади. Шу сабаб уларнинг нархига ҚҚС қиймати қўшилади", дейди "Ўзшаҳар қурилиш инвест" ИК Уй- жойларни расмийлаштириш бўлими бошлиғи ўринбосари Лазиз Умаров.\nБугунги кун ҳолатида "Ўзшаҳар қурилиш инвест" ҳисобида фуқаролар номига расмийлаштирилмаган уйлар сони қуйидагича:\n2017 йилда қурилган 7 919 та хонадонлардан 20 таси;\n2018 йилда қурилган 16 352 та хонадонлардан 918 таси;\n2019 йилда қурилган 17 587 та хонадонлардан 8 468 таси;\nТошкент шаҳрида ҚҚС қўшилганда уйларнинг ҳар бир метр квадратининг нархи ўртача 600 минг сўмга ошади.\n"Ўз номига расмийлаштирилмаган хонадонлар “Ўзшаҳар қурилиш инвест” мулки ҳисоблангандан кейин, хонадон соҳиблари учун бугунги кунда кредитнинг ойлик фоиз тўловларини бизнинг ташкилот тўлаб келмоқда. Янада аниқроқ айтганда, дейлик, фуқаро унга ҳокимият томонидан бириктирилган хонадонни ўз вақтида номига расмийлаштириб олмади. Орадан бир ёки икки йил ўтиб хонадон соҳиби уйни ўз номига расмийлаштирганда ташкилот тўлаб келган кредит тўлови ҳам автоматик тарзда фуқаронинг ойма-ой тўлаши лозим бўлган фоиз миқдорига қўшиб хисобланади. Бундай ҳисоб-китоб эса ўз-ўзидан фуқарога қўшимча харажатни юзага келтиради. Агар фуқаролар 1 июнга қадар уй-жойни ўз номларига расмийлаштиришмаса, мазкур фоиз тўловига ҚҚС ҳам қўшилади. Англаганингиздек, бир бирига узвий боғлиқ. Шунинг учун расмийлатиштириш жараёнида нархлар борасида тушунмовчиликлар юзага келмаслиги учун фуқароларни огоҳлантириб қўйдик", дейилади хабарда.\nРеспубликадаги барча янги қурилган уйларда нархлар кўтариладими?\nҲа, 15 фоиз ҚҚС миқдори республикадаги барча янги қурилган уйларга таъсир қилади. Тошкент шаҳрида эса айни пайтдаги нархлар ва ҚҚС билан ҳисобланган микдорлар қуйидагича:\n1 м2 ўртача 3 980 000 сўмлик уй-жойларда ҚҚС билан 4 577 000 сўмни (ҚҚС 597 000 сўм);\n1 м2 ўртача 4 100 000 сўмлик уй-жойларда ҚҚС билан 4 715 000 сўмни (ҚҚС 615 000 сўм);\n1 м2 ўртача 4 330 000 сўмлик уй-жойларда ҚҚС билан 4 979 500 сўмни (ҚҚС 649 500 сўм);\n1 м2 ўртача 4 160 000 сўмлик уй-жойларда ҚҚС билан 4 784 000 сўмни (ҚҚС 624 000 сўм) ташкил қилади.\nМаълумот учун, Президент фармони билан “Ўзшаҳар қурилиш инвест” ИКга 2020 йил 1 июлгача берилган имтиёзлар 2017-2019 йил дастурлари бўйича қурилган уй-жойларга нисбатан келтирилган. 2020 йил дастури доирасида қурилаётган уй-жойлар учун юқоридаги имтиёзлар тадбиқ этилмайди.\n"Ўзшаҳар қурилиш инвест"\n16.11.2020 12:00 720


Мардлик ва жасорат сабоғи — Ishonch Gazetasi\nПрезидентимизнинг «Ўзбекистон Республикаси Қуролли Кучлари ташкил этилганлигининг 27 йиллиги ҳамда Ватан ҳимоячилари кунини нишонлашга тайёргарлик кўриш ва ўтказиш чора-тадбирлари тўғрисида»ги фармойиши ижросини таъминлаш мақсадида мамлакатимизда 2018 йилнинг 15 декабридан жорий йилнинг 15 январига қадар ватанпарварлик ойлиги ўтказилмоқда. Ойлик доирасида кўплаб тадбирлар уюштирилиб, уларга кенг жамоатчилик жалб этиляпти.\nТошкент гарнизони ҳарбий комендатураси томонидан «Ватан – муқаддас, уни ҳимоя қилиш шарафли бурчдир!» шиори остида ўтказилган ўқувчи ёшлар билан учрашув шундай хайрли тадбирлардан бўлди. Унда ҳарбийлар ўз фаолиятидаги қизиқ воқеалар, ҳаётда асқотадиган тажрибалари билан ўртоқлашди. Иштирокчиларни, айниқса, қандай билим ва кўникмага эга ёшлар ҳарбийликка танлаб олиниши қизиқтирди. Ҳарбийлар жисмоний тайёргарликдан ҳам олдинроқ руҳий тайёргарлик муҳим экани, кишининг иродаси жисм бақувватлигига эмас, руҳ соғломлигига боғлиқлигини айтишди. Ўқувчиларда ҳарбийлар ҳаёти ҳақида тўлиқ ва тўғри тасаввур ҳосил қилиш мақсадида кўргазмали чиқишлар ташкил этилди.\n– Учрашувда ўзимиз учун мардлик ва жасорат сабоғини олдик, – дейди Яшнобод туманидаги 153-мактаб ўқувчиси Тоҳир Шодмонов. – Энди ҳарбий бўлиш ҳақидаги орзуим янада қатъийлашиб, аниқ мақсадга айланди. Келажакда, албатта, Ватан ҳимоячиси бўлиб, юртим сарҳадларини ҳимоя қиламан.\n– Ҳарбий хизматчилар бизга замонавий қуроллар, машқлар кўрсатишди. Бу жуда қизиқ бўлди, – дея суҳбатга қўшилди Тоҳирнинг тенгдоши Мадина Мирзаева.\n– Ўзини шу юрт, шу эл фарзандиман деган ҳар бир ёш учун Қуролли Кучлар сафида хизмат қилишдек вазифани адо этиш шарафли бурч ҳисобланади, – дейди майор Абдуғани Қаюмов. – Ўқувчилардаги қизиқишни кўриб, бунга қатъий амин бўлдим. Биз бундан хурсандмиз, шундай ёшларимиз билан фахрланамиз.\nКўзлари чақнаб турган, келажакда ҳарбий бўлишга, Ватан йўлида хизмат қилишга қатъий аҳд қилган ўқувчилар учун мазкур учрашув ҳақиқий ибрат мактаби бўлди.


НОкамтарлар хит-паради! – Sog’inch Sadosi\n17-ўрин Муниса Ризаева. Энг охирги жойни эгаллаган бу хонандани нокамтарлигини инстаграм сахифасига қўйдиган селфиманияси (ўзини суратга олишга муккасидан кетганлик тушунлилади) ва суратларда либоси ёки ўзини ойнада суратга олиб тушавериши, гуллару тўйдаги либосларини хам кўз-кўз қилиш билан шархлашди. Билмасам, бори кўрсатилар…)\n15-ўринда Муқаддас Саъдуллаева. Ўзини суратга олишни хуш кўриши билан актриса бу ўринга насиб этган бўлса не ажаб…\n9-ўрин Жасур Ғойипов… айни дамда озодликдан махрум жойида бўлган бу хонанданинг ижод давомидаги “Мен бу мен!” шиори билан ўта нокамтар фикрларию интервьюдаги осмон осмон гаплари уни айнан шу ўринга мухрлади. Бу фикрга нафақат халқ балки кўпроқ унинг хамкасблари келишган.\n7-ўрин Асилбек Негматов. У ўзини Химолай тоғларига қиёслаганини айтиб тасвирланган видеоданоқ “камтарлик” даражаси қай тарзда эканини билиш қийинмасди. Мабодо адашиб унинг инстаграмдаги профилига кириб қолсангиз тамом… мия портлаши учун барча етарли “фикрлари” ўша ерда мавжуд. Унинг ўша ердаги сахифасидан хам нокамтарлик “сквозняк”и уфуриб турибди…камида Химолай тоғларидан.\nБалки у ўз эскизларини суратга олиб қўйгани сабабмикан…ха энди..тирикчилик…\nАктриса, модельер, дизайнер ва хонанда…худди “Кавказ асираси” комедиясидаги “Студентка, комсомолка, спортсменка, наконец, она — просто красавица!” дея мақтаниладиган Нина қахрмонидек. Ўзи сўнгги пайт ўша қахрамонга ўхшаб хам кетяпти. Соч турмагимией…\nСерқирралиги балки одамларга эриш туюлаётгандир, қайдам…вақти келиб кўникишар, тан хам олинар.\nФильмлардаям фаол…албатта саёз, учинчи табақадаги фильмлар доирасида. Хуллас ўзини суқмаган ва тиқмаган жой қолмаган Ахад Қаюм “СТАР” ўқув марказиниям очган))) Билмадим у ердан қанақа “стар” бўлиб чиқиш мумкину аммо ўз доирасида ривожланяпти хуллас бола.\nБилмадим, Ахад Қаюм шеъри дея янграб келаётган бир қанча қўшиқлар агар уни қаламига мансуб бўлса рости хам шоирлик борасида махоартли ва иқтидорли дейиш мумкину…аммо ўлай агар, хечам ишонолмайманда! Барибир…\nБир неча бора унинг шеърларини асл даъвогарлари чиққани билан боғлиқ холатлардан кейин умуман ишонмай қўйганман. Тахминларга кўра у чекка –чекка вилоятларга бориб умуман интернет балосини билмаган зўр иқтидорларни шеърини сотиб олиб келиб ўз номидан чиқарар эмиш… миш-миш…Билмадим қўлидан ушламаганман, юқорида айтганимдек агар рости хам у шу машхур қўшиқлардаги сатрларни асл шоири бўлса гап йўқ!\nPrevious article Юлдуз Усмонова “запрет”дан халос бўлди\nNext article Байрамга хос байрам эфири бўлди! +Видео


Эрондаги кўмир конида юз берган портлашда камида 32 одам ҳалок бўлди\n20 октябр 2020, Тошкент вақти: 17:33\nЭрон - портлаш юз берган кўмир кони.\nЭрон шимолидаги кўмир конида 3 май куни юз берган портлаш оқибатида камида 35 кончи ҳалок бўлди.\nРасмийларнинг IRNA агентлигига билдиришича, Гулистон вилояти Зимистонюрт шаҳри яқинидаги конда портлаш метан гази тўпланиб қолгани оқибатида юз берган.\nПортлаш оқибатида 80 кончи шахтадан чиқолмай қолмоқда. Расмийлар 69 одам жароҳат олганини билдирмоқда.\nҚутқарувчилар бугун ҳам тирик қолган қончиларни олиб чиқиш юзасидан ишларни давом эттирмоқда.\nАйрим кончилар 1800 метр ер остида қолиб кетган. Қутқарувчилар ҳозирча фақат 800 метр чуқурликкача етиб бора олдилар.


Кеча “Zenith Еlectronics” корхонасида шу муносабат билан тадбир бўлиб ўтди.\nУнда сўзга чиққан “Ўзэлтехсаноат” акциядорлик компанияси раиси ўринбосари Ж. Исмоилов ва бошқалар мамлакатимизда Президентимиз Ислом Каримов раҳнамолигида саноатни ривожлантириш, унинг юқори технологияли тармоқларини йўлга қўйишга алоҳида эътибор қаратилаётганини таъкидладилар. Айниқса, қулай ишбилармонлик ва инвестиция муҳити яратилиб, чет эллик инвесторларга кўплаб имтиёзлар тақдим этилаётгани истиқболли лойиҳаларни муваффақиятли рўёбга чиқариш имконини бераяпти. Натижада ҳар йили кўплаб турдаги янги маҳсулотлар тайёрлаш ўзлаштирилиб, ички бозор юқори сифатли ва арзон товарлар билан тўлдирилмоқда.\nБиргина жорий йилнинг биринчи ярмида электр духовка, газ ва электр плиталари, кондиционер, маиший электр асбоблари сингари ўнлаб турдаги маҳсулотлар маҳаллийлаштирилди. Шунинг ҳисобидан ички бозорга умумий қиймати 1,2 триллион сўмлик янги маҳсулотлар етказиб берилиб, импорт ўрнини босиш самарадорлиги 504,7 миллион АҚШ долларини ташкил қилди.\n“Zenith Еlectronics”да янги авлод телевизорларининг ишлаб чиқарилаётгани эса электроника саноатимиздаги ислоҳотларнинг мантиқий давоми бўлди.\n— “Samsung Electronics Co.,LTD” компанияси билан ҳамкорликда жуда қисқа вақт ичида янги технологияни ишга тушириб, юқори сифатли LED телевизорлари ишлаб чиқаришга муваффақ бўлдик, — дейди “Zenith Еlectronics” корхонаси бош директори Фарид Абдршин. — Бу корхонамиз фаолиятини кенгайтириш, ишлаб чиқаришга инновацион технологияларни жорий қилиш борасидаги навбатдаги муҳим қадамдир. Қувонарлиси, ҳозирнинг ўзида маҳаллийлаштириш кўлами 35 фоизга етказилди. Яқин йиллар ичида уни 50 фоизга етказиш кўзда тутилган. Бунинг учун имконият ҳам, салоҳият ҳам етарли.\nМаиший техникалар ишлаб чиқаришга ихтисослаштирилган “Zenith Еlectronics” корхонасига асос солинганига ҳали кўп вақт бўлгани йўқ — эндигина 10 йил тўлди. Лекин шу давр ичида у ўзининг сифатли маҳсулотлари билан ички бозорда мустаҳкам ўрнини топа олди. Бунга Маҳаллийлаштириш дастури доирасида тайёрланаётган кир ювиш машиналари ва кондиционерларга бўлган талаб тобора ортиб бораётгани ёрқин далил бўла олади. Халқаро стандартларга тўла жавоб берадиган янги маҳсулот — LED телевизорлари эса жамият жамоасининг юртдошларимизга навбатдаги туҳфасидир.\nУшбу йирик лойиҳа рўёби учун 2,9 миллион АҚШ доллари миқдорида инвестиция ўзлаштирилди. Бунинг эвазига хорижнинг энг замонавий ускуналари келтирилиб ўрнатилди. Ва жуда қисқа фурсат ичида дастлабки маҳсулот —\n32 дюмли замонавий телевизорлар ишлаб чиқарилди.\nЙиғув цехи бошлиғи Равшан Қаюмовнинг айтишича, айни пайтда телевизорнинг асосий платаси, олд ва орқа панеллари, фиксатор, шнур, таглик каби қисмлари шу ерда тайёрланмоқда. Келгусида қолган қисмларни ҳам ишлаб чиқаришни ўзлаштириш, моделларни кўпайтириш, маҳсулот ҳажмини муттасил ошириб бориш мўлжалланмоқда. Айтайлик, 2015 йилда харидорларга 10 мингта телевизор етказиб берилса, 2017 йилга бориб, бу кўрсаткич 75 мингтани ташкил қилади.\n— Бу “Zenith Еlectronics” корхонаси билан ҳамкорликда амалга оширган дастлабки лойиҳамиз эмас, — дейди “Samsung Electronics Co.,LTD” компаниясининг Марказий Осиё ва Қозоғистон бўйича директори Сеёнг Сик Чой. — Бундан уч йил муқаддам биргаликда кир ювиш машиналари ишлаб чиқаришни йўлга қўйган эдик. Янги лойиҳа ўзаро алоқаларимизни янада мустаҳкамлаб, юқори босқичга олиб чиқди. Ўйлаймизки, бу лойиҳамиз ҳам аввалгисидек муваффақиятли бўлади. Чунки ўтган давр мобайнида юртингизда саноатни ривожлантиришга устувор вазифалардан бири сифатида қаралаётганига, чет эллик инвесторлар ҳар томонлама қўллаб-қувватланаётганига ўз фаолиятимиз мисолида тўлиқ ишонч ҳосил қилдик.\nМаълумот ўрнида айтиш жоизки, “Samsung Electronics Co.,LTD” компанияси телекоммуникация ва рақамли жиҳозлар ишлаб чиқариш жабҳасида жаҳонда етакчи ҳисобланади. Унинг 80 дан ортиқ мамлакатда 220 га яқин офислари бўлиб, йиллик савдо ҳажми 216,7 миллиард АҚШ долларини ташкил этади. Шу рақамнинг ўзиёқ компаниянинг нуфузи нечоғли юқори, маҳсулотларига бўлган талаб қанчалик катталигини кўрсатиб турибди.\nМутахассислар LED телевизорларини ишлаб чиқариш жараёнида нафақат унинг сифати, балки ташқи кўринишига ҳам жиддий эътибор қаратдилар. Натижада унинг нозик дидли харидорлар талабига жавоб берадиган бежирим дизайни яратилди. Ҳар томонлама қулай, юқори сифатли бу телевизорлар жадал ривожланаётган Ўзбекистон саноатининг яна бир ёрқин намунаси сифатида тез орада бозорлардан мустаҳкам жой эгаллаши, шубҳасиздир.\nМазкур рукндаги бошқа мақолалар: « Интернет орқали давлат рўйхатидан ўтказилди\tИқтисодий алоқалар учун мустаҳкам замин »


Сурия кимёвий қуролларни халқаро ҳамжамиятга топшириш таклифини қабул қилди\nРоссия Ташқи ишлар вазири Сергей Лавровнинг сешанба куни илгари сурган таклифни Сурия ҳукумати қабул қилганича йўқ.\nСурия ҳукумати ўз ихтиёридаги кимёвий қуролларни халқаро назоратга топшириш ташаббусига розилик берганини айтмоқда.\nСурия Ташқи ишлар вазири Валид ал-Муаллим бу ҳақда сешанба куни Москвада билдиргани хабар қилинмоқда.\nБундан аввал Россия расмийлари Сурия ҳукумати ихтиёридаги кимёвий қуролларни халқаро ҳамжамият назоратига ўтказишга қаратилган “аниқ, конкрет” режа устида иш олиб бораётганини билдирган эди.\nРоссия Ташқи ишлар вазири Сергей Лавровнинг сешанба куни айтишича, Москва бу борада расмий Дамашқ билан сўзлашувлар олиб бормоқда. АҚШ ҳарбий ҳужуми олдини олиш мақсадида Москва душанба куни илгари сурган Сурия ҳукуматига қарашли кимёвий қуролларни халқаро назоратга олиш таклифи Вашингтон тарафидан эҳтиёткорлик билан қабул қилинди.\nАҚШ Президенти Барак Обама “вазиятдан чиқиш имкони топилиши мумкин”, дея таъкидлади. Лекин шу билан биргаликда Обама мазкур ғоя “чалғитиш ва пайсалга солиш тактикаси” бўлиши мумкинлигидан хавотир билдирди.\nСурия мухолифати бу таклифни “сиёсий маневр”, дея рад қилди.\nФранция Ташқи ишлар вазири Лоран Фабиус сешанба куни қилган чиқишида БМТ Хавфсизлик кенгаши Сурия режими кимёвий қуролларни халқаро назоратга топширишига доир шартларни белгилаб берувчи резолюцияни қабул қилиши керак, дея таклиф қилди.


PressReader - Biznes Daily Birzha (Exchange): 2018-08-16 - Мақсад – Ҳамкорликдаги лойиҳаларни КЎПАЙТИРИШ\nМақсад – Ҳамкорликдаги лойиҳаларни КЎПАЙТИРИШ\nBiznes Daily Birzha (Exchange) - 2018-08-16 - ИСЛОҲОT - Замира тожиева.\nПрезидентимиз раислигида жорий йил 26 июль куни хорижий инвестициялар иштирокидаги лойиҳаларни амалга ошириш, бу борадаги камчиликларни бартараф этиш, сармояларни ўзлаштиришни жадаллаштириш масалаларига бағишлаб ўтказилган видеоселектор йиғилишида бир қатор долзарб вазифалар юклатилган эди.\nБерилган топшириқлар ижросини таъминлаш мақсадида яқинда “Ўзэлтехсаноат” акциядорлик компанияси вакилларидан иборат делегация Жанубий Кореяда бўлди. Шу муносабат билан компания томонидан журналистлар учун брифинг ташкил этилди.\nТаъкидланганидек, мамлакатимизда бизнес юритиш учун қулай шарт-шароитлар яратилгани туфайли чет давлатлар, шу жумладан, Корея Республикаси билан савдо-иқтисодий алоқалар изчиллик билан ривожланиб, кенг кўлам касб этиб бормоқда. Бугунги кунда юртимизда ушбу давлат капитали иштирокида кўплаб корхоналар нефть-газ, нефть-кимё ва кимё, автосаноат, электротехника, тўқимачилик, ахборот технологиялари, транспорт, логистика, туризм йўналишлари бўйича муваффақиятли фаолият кўрсатмоқда. Корея халқаро ҳамкорлик агентлиги ва Корея экспорт-импорт банки билан биргаликда бир қатор лойиҳалар амалга оширилмоқда. Шу билан бирга, ҳар икки томонда ҳам ушбу алоқалар миқёсини кенгайтириш имкониятлари мавжуд бўлиб, улардан унумли фойдаланиш ўзаро тенг манфаатдорликка хизмат қилиши мумкин.\nДелегация аъзолари сафар давомида айни шу масалага эътибор қаратишган. Жанубий Кореянинг йирик саноат корхоналарида бўлиб, раҳбарлари ва инвесторлари билан бўлиб ўтган учрашувларда икки томон учун фойдали келишувлар юзасидан музокаралар олиб боришган. Мулоқотлар чоғида Ўзбекистон ва Корея ўртасида электротехника саноатини ривожлантириш билан боғлиқ масалаларда келишувларга эришилган. Энг муҳими, улар Ўзбекистонга инвестиция киритишга, ҳамкорлик қилишга, уни ривожлантиришга тайёрлигини билдиришган, шунингдек, юртимизда янги истиқболли лойиҳаларни амалга ошириш бўйича бир қатор таклифлар беришган. Шу билан бирга, кореялик ишбилармонларнинг республикамизда хорижий инвестор учун қандай шароит яратилгани, ички бозор қай даражада ҳимоялангани, ишлаб чиқарилган маҳсулотнинг маҳаллий бозордаги сотуви қандай йўлга қўйилгани, қандай имтиёз-преферениялар мавжудлиги хусусидаги саволларига жавобан, зарур маълумотлар тақдим этилган.\nДелегация аъзолари онлайн режимда ишловчи электр, газ, иссиқ ва совуқ сув ҳисоблагичлари ишлаб чиқарувчи “Dongho Cosmo” компанияси ва унинг шериклари бўлган бошқа корхоналарга ташриф буюриб, ишлаб чиқариш жараёни ва қувватлари билан танишишган, амалий музокара олиб боришган. Мулоқот якунида “Ўзэлтехсаноат” АК, Андижон вилояти ҳокимлиги ва “Dongho Cosmo” компанияси ўртасида уч томонлама келишув имзоланган.\nШунингдек, Корея электротехника саноати маҳсулотларини ишлаб чиқарувчилар уюшмаси (КОЕМА) вакиллари билан учрашув бўлиб ўтган. Уюшма вакиллари эътиборига дастлаб Ўзбекистонда олиб борилаётган ислоҳот, инвестицион муҳит, “Ўзэлтехсаноат” акциядорлик компаниясининг мақсад-вазифалари, 2018-2021 йилларда бажарилиши кўзда тутилган лойиҳалар ҳақида тақдимот ҳавола этилган. Мезбон томон КОЕМА фаолияти билан таништирган.\nУшбу уюшма 1990 йилда ташкил топган бўлиб, таркибига 220 дан зиёд корхонани бирлаштирган. Унинг асосий фаолият йўналиши маҳаллий ишлаб чиқаришни ривожлантириш, бу соҳада мутахассислар тайёрлашдан иборат. Уюшма вакиллари томонидан келгуси режалар, хусусан, жорий йилнинг 10-12 октябрь кунлари электротехника йўналишида ўтказиладиган кўргазма ҳақида маълумот берилиб, “Ўзэлтехсаноат” АК таркибига кирувчи корхоналар унда иштирок этиш учун таклиф қилинган. Мулоқот якунида электротехника соҳасида кадрлар тайёрлаш, ўзаро тажриба алмашиш борасида келишиб олинган.\nЎзбекистон делегацияси аъзолари Корея Республикасининг Электротехника маҳсулотлари кооперацияси (КЕМС) аъзолари билан ҳам музокаралар ўтказишган. Ушбу ташкилот 1962 йилда ташкил топган бўлиб, 540 та корхонани ўзида бирлаштирган. Фаолият йўналиши – тайёр маҳсулотлар учун янги бозорларни излаб топиш, корхоналарга маҳсулотларни арзон нархларда ишлаб чиқариш учун юқори сифатли хомашё ва таркибий қисмларни таъминлаб беришдан иборат. Учрашув чоғида “Ўзэлтехсаноат” акциядорлик компанияси раҳбарияти томонидан КЕМС билан ўзаро савдо-иқтисодий ҳамкорликни ташкил этиш ва уни муҳокама қилиш учун видеоконференц алоқани ўрнатиш таклифи илгари сурилган.\nТашриф давомида, шунингдек, ёзув платаларини ишлаб чиқарувчи “Ki Joo Industrial Ltd”, қуёш панеллари ишлаб чиқарадиган “Hi Group” каби йирик саноат корхоналари раҳбарлари билан ҳам ўзаро фойдали музокаралар ўтказилган.\nБрифинг давомида “Ўзэлтехсаноат” АК делегациясининг Ҳиндистонга қилинган сафари натижалари ҳақида ҳам батафсил маълумот берилди. Чунончи, тиббиёт ускуналари, маиший техникалар, ошхона жиҳозлари, мобиль телефон аппаратлари ишлаб чиқариш бўйича лойиҳалар муҳокама қилинган.


Наманганда кабобдан оммавий заҳарланиш: қурбонлар бор\n26.10.2018 14:53 0 3659\nНаманган вилоятининг Чуст туманида 21 октябрь куни икки киши овқатдан заҳарланишдан ҳалок бўлди, олти киши касалхонанинг жонлантириш бўлимига, ўттиз нафари касалхонага ётқизилди. Бу ҳақда «Анҳор» хабар бермоқда.\nМаҳаллий аҳоли вакилининг сўзларига кўра, бозор ёнида жойлашган ошхонага кирган ўттиздан зиёд хўранда касалхонанинг юқумли касалликлар бўлинмасига ётқизилган.\n«Бозорнинг ёнида гўшт расталари ва ошхоналар мавжуд. Айтишларича, шу ерда кабоб еганларнинг барчаси касалхонага ётқизилган. Ўтган якшанба куни туман касалхонаси беморлар билан тўлди. Оммавий заҳарланиш кузатилган кун бозорга яқин бўлган барча ошхоналар ёпилди. Ҳозир текширишлар кетмоқда», — дейди Чуст туманида яшовчи фуқаролардан бири.\n«Аҳволи оғир бўлган олти киши жонлантириш бўлимида ётибди. Ўттизга яқин одам юқумли касалликлар шифохонасига ётқизилган», — деган шифокорлардан бири. Шунингдек у Наманган ва Тошкентдан мутахассислар чақирилганини қайд этган.\nЧуст тумани санитария-эпидемиология назорати маркази бош шифокори Зайлиддин Анарқулов беморларга ичак иерсиниози (юқумли касаллик) ташхиси қўйилганини маълум қилган.\nзаҳарланиш Чуст тумани


Ravon Matiz Россия автобозоридаги энг арзон автомобиль мақомини сақлаб қолди\n17:38 / 23.11.2015\n"Российская газета" нашри 2015 йилнинг ноябрь ойидаги энг арзон янги автомобиллар ўнлигини тузиб чиқди. Мазкур рўйхатнинг биринчи поғонасида Ravon Matiz тилга олинди. Айни пайтда Ravon Matiz Россияда 314 минг рублга сотилмоқда.\nLifan Smily кичик хэтчьеки дарҳол иккинчи ўринни мустаҳкам эгаллади. Standart жамланмаси билан мазкур автомобиль 319 900 рублга баҳоланган. Машина ташқи томондан британиянинг Mini Cooper`ини эслатиб, 1,3 литрли 89 от кучига эга мотор билан таъминланган.\nСедан кузовидаги Lada Granta модели эса учталикни якунлаб берди. Мазкур машина сўнгги ойда 8 минг рублга қимматлаб, бозорда 348 минг рублдан сотилмоқда. Аввалги рейтингда учинчи ўринни банд этган Lada Granta лифтбеки 368500 рублга баҳоланиб, биратўла бешинчи поғонага тушди.\nОлтинчи ўринни яна бир Lifan модели – Solano эгаллади. У 379900 рублга сотилаётган бўлса, рейтингнинг кейинги ўринларини Geely GC6 (389 000 рубль), Chery Bonus (389 999), Datsun on-DO (391 000) ҳамда Renault Sandero (399 000) хэтчбэки қайд этилди.\nБу сафар Chery Veryва Lada Kalina биринчи ўнталикни тарк этишди. Хитой маҳсулоти деярли 400 минг рублга баҳоланган бўлса, “АвтоВАЗ” хэтчбэки 20 минг рубллик чегирмаси билан 411 мингдан таклиф қилинмоқда.\nДарвоқе, ноябрь ойида Ravon Matiz ситикарининг янги авлоди Россияда 2016 йилнинг март-апрель ойидан савдога чиқарилиши маълум бўлди. Россия топ-10 рейтингига 379 минг рублдан бошланадиган Ravon Nexia автомобилининг киритилиши ҳам кутилмоқда.


Ғарбга ёқадиган мусулмон бўлиш учун... | Azon.uz - Ахборот-таҳлилий портал\n8323 15:35 26.10.2020\nБундай бўлиш учун сен гарчи улар Набий алайҳиссаломни масхара қилса ҳам, у зотни масхара қилиб карикатуралар чизишса ҳам сўз эркинлигига ишонишинг, агар бирорта мусулмон ғазабланса, унда иймон ҳарорати қўзғалса унга танбиҳ беришинг, унинг бу иши ёввойилик эканлигини унга тушунтиришинг лозим. Реакцияни унут. Амалий ишни унут!\nФранция мактабида бўлиб ўтган ишни эслама. Улар сен ҳақингда бу киши сўз эркинлигига қарши экан деб ўйлашлари мумкин. У ерда оддийгина дарс, тушунтириш ва бирозгина жирканч иш бўлган.\nУлардаги ўзаро зиддиятни эслама. Макроннинг хотинининг шаклини масхара қилишганда Макрон ғазабланганини эслама. Бу иш сўз эркинлиги бўлса-да, эслама...\nУ хотин жирканч хотин бўлса-да, Набий саллоллоҳу алайҳи ва салламни масхара қилиб чизилган суратдан жирканч эмас. Ҳечқиси йўқ. Уларнинг жирканчликларини айбсиз деб эътироф эт. Ўз миллатингни, қадриятингни ҳажв қилавер.\nМакронни фақат яхшилик билан ёд эт. Унинг Байрутдаги портлашдан сўнг бир аёлни қандай қучоқлаганини эсла. Малига қанақа ёрдамлар берганини эсла. Ливанда Франциянинг кўз ўнгида қилинган бузуқликлар ҳақида эса эслама. Франция ёрдам тақдим қилган Мали давлати бир пайтлар улар истило қилган давлат эканлигини, Малига беришаётган ёрдамлари ундан ўғирланган нарсаларнинг озгинаси холослигини, фақатгина уни Франция ўз чўнтагидан чиқариб бераётганини эслама.\nҲаётни рангли кўр. Оқ-қора кўрма. Француз атирларини эсла, круассанни эсла, Мона Лизани эсла, Эйфел минорасини эсла. Тарихни батамом унут. Сайкс-Пико келишуви томирларимизни кесганини, бизни мустамлака қилишганини эслама. Бизни қонга белаган Франциянинг қўлини эслама. Жазоирдаги миллионлаб шаҳидларни унут, Сурия ва Ливандаги ўн минглаб шаҳидлармизни эслама.\nСен диндор киши эканлигингни айт. Уларнинг маҳсулотларини яхши кўришингни, инсонлар ака-ука эканликларини айт. Аммо инсонлардан баъзилари итнинг боласи эканлигини айтма.\nУларга Франция уларнинг диёри эканлигини, улар у ерда ҳижобни ман қилишга ҳақли эканликларини, масжидларни кузатишга ҳақли эканликларини айт. Уларга айтки, бизнинг диёримиз ҳам уларники. Бу ерда ҳам бемалол диктатурани ҳимоя қилишлари мумкинлигини, ички ишларимизга бемалол аралашишлари мумкинлигини, ҳадис китобларимизни титкилаб ундан жиҳодга оид ҳадисларни олдириб ташлашлари, жиҳодга оид оятларни ўчириб ташлашлари мумкинлигини айт. Қуръонни душман тутишлари мумкинлигини айт.\nЖиҳод ёки мужоҳидлар деган калималарни унут. Бу ажралиш нуқтасидир. Бу сўзлар билан ёқимли бўла олмайсан. Толибонни, юрти мустақиллиги учун курашаётганларни террорчи дегин. Малидаги мужоҳидларни қолоқлар дегин. Чунки улар ўзларига “маданият “олиб борганларга қарши курашишаяпти. Ғаззада нима содир бўлаётган бўлса ўзининг қилмиш туфайли бўлаяпти, дегин. Мамлакатнинг эгаси ким, мустамлакачилар ким, бу ҳақида сўрама\nАлоқаларни мустаҳкамлаш томон йўналтир кўрсатмаларингни. Эҳтимол халқаро мукофотга эришарсан. Сенга каналлар ва йўллар очилади. Агар ҳимматингни янада баландроқ қилсанг эҳтимол тинчлик учун Нобель мукофоти оларсан.\nАммо, шуни унутмаки, улар сени ҳурмат қилишмайди. Сен уларнинг наздида гўё Троя отидексан. Улар сени бизнинг қалъамизни ичкаридан бузиш учун ишлатишмоқчи. Фарқ шуки, Троянинг оти ёғочдан эди. Сен эса гўшт ва қондан иборатсан!\nМахсус Ислом Макрон Франция\n333 22:05 04.08.2021\n1105 21:00 04.08.2021\n714 20:05 04.08.2021\n394 19:10 04.08.2021\n497 18:15 04.08.2021\n349 18:00 04.08.2021


Тўдакўл соҳилида янги пляж-курорт очилди. Нархлари қандай? (фото) — Sof.uz\nЖАҲОН 43,457,901 31,958,265 1,160,573\nЎЗБЕКИСТОН 65,577 62,742 552\nТўдакўл соҳилида янги пляж-курорт очилди. Нархлари қандай? (фото)\n16.08 23:32 1395 Ўзбекистон\n16 август куни бухоролик тадбикорлар томонидан Тўдакўл сув ҳавзаси қирғоғида барпо этилган “Silk Road Family Resort” сайёҳлик курортининг расмий очилиш маросими ўтказилди.\nТадбирни Ўзбекистон Республикаси Туризмни ривожлантириш давлат қўмитаси раиси ўринбосари Улуғбек Азамов очиб берди.\nОчилиш маросимида Бухоро вилояти ҳокими ўринбосари Ботир Шахриёров, Навоий вилояти ҳокими ўринбосари Камолиддин Ҳасанов, Қизилтепа тумани ҳокими Шабон Набиев ва бошқа мутасадди раҳбарлар қатнашди.\nЖаҳон андозаларига мос келувчи ушбу дам олиш маскани лойиҳасига кўра, қурилиш жараёнлари 2022 йилда якунлаши режалаштирилган. Тўдакўл соҳили бўйида барпо этилаётган пляж, дам олиш ва соғломлаштириш маскани ҳамда аквапаркнинг умумий лойиҳа қиймати 6 млн АҚШ долларини ташкил этади.\nАввалроқ Бош вазир ўринбосари, Туризмни ривожлантириш давлат қўмитаси раиси Азиз Абдуҳакимов Бухоро ва Навоий вилоятлари ҳокимликлари билан биргаликда жойларга чиққан ҳолда туризмни жадал ривожлантиришга қаратилган ислоҳотларни муҳокама қилиб, Тўдакўл соҳилида сайёҳлик дам олиш масканларини ташкил қилишга доир тегишли тавсиялари билан бўлишган эди.\nТўдакўл қирғоғига туташ бўлган 15,0 гектар майдонда мазкур объектнинг биринчи босқичида - 500 нафар, иккинчи босқичида эса 1500 нафардан ортиқ сайёҳни қабул қилиш имконияти яратилади. Бу сайёҳлик дам олиш маскани ишга тушгач 150 дан зиёд янги иш ўринлари яратилиши кўзда тутилган.\nЛойиҳа тўлиқ қувватда фаолият юритиши билан дастлабки даврда бир ойда камида 4,5 млрд. сўм, кейинчалик эса 40 млрд. сўмгача даромад бўлиши кутилмоқда. Объект ҳудудини ободонлаштириш ва кўкаламзорлаштириш мақсадида 7 минг туп манзарали дарахтлар экиш мўлжалланган бўлиб, айни пайтгача 3 минг тупдан ортиқ кўчатлар ўтказилган ва пляж ҳудуди бўйлаб табиий чим ётқизилган.\nШунингдек, ушбу сайёҳлик объекти пляж, бассейн, қуёш нурида тобланиш, аквапарк, кичик “Диснейланд”, 50 ўринга мўлжалланган меҳмонхона, дам олиш тапчанлари, корабль тимсолидаги ресторан, ёзги терасса, СПA-салон, табиат қўйнидаги ўйингоҳ, тиббиёт бурчаги, соғломлаштириш маскани, спорт ўйингоҳи, от спорти майдони, автотураргоҳ ва махсус сув транспортлари каби турли қўшимча хизматларни ҳам ўз ичига олади. Бу масканга ташриф буюрувчилар учун очиқ осмон остида бир-биридан қизиқарли концерт ва шоу дастурлари ҳам намойиш этилади.\nБухоро вилояти ҳокими ўринбосари Ботир Шахриёровнинг айтишича, курортга кириш бир кунга киши бошига 100 000 сўмдир. Бунга мажмуадаги бассейн ва бошқа хизматлардан фойдаланиш, сочиқ ва соҳил шезлонги ижараси киради. 6 кишилик айвонни ижарага олиш 1 миллион сўм (овқатлари билан). 5 ёшгача кириш текин. Нархлар бўйича батафсил маълумот яқинда эълон қилинади.\n24.10 06:35 1568\n24.10 14:05 826\n24.10 17:54 801\nUFC раҳбари барча даврларнинг энг яхши спортчиси номини маълум қилди\nБугун, 11:56 629\n24.10 05:34 583\nСергелида 6 тасмали 3 та йўл ўтказгич ва автомобиль йўли қурилмоқда\n18:28 5 Ўзбекистон\nПрезидент: Бугунги кунида электр станцияларининг эскирганлик даражаси 50 фоиздан юқори\n18:21 13 Ўзбекистон\nСергелида коронавирусга қарши курашаётган шифокорлар шарафига улкан графити чизилди\nБугун, 13:03 73 Ўзбекистон\nБугун, 12:23 375 Жаҳон\nЎзбекистонда доллар курси бироз тушди\nБугун, 12:18 294 Ўзбекистон\nКоронавирусга қарши ҳинд вакцинаси 2021 йил июнида тайёр бўлади\nБугун, 12:13 35


Фермер сувсиз қолмаган, аммо... - zarnews.uz\nЖорий йил 6 март куни zarnews.uz сайтида “Жомбойда фермер сув учун сарсон. Нега?” сарлавҳали мақола чоп этилди. Унда тумандаги “Пўлатов Озоджон” фермер хўжалиги иш юритувчиси Саид Ёқубов ғалла майдонларига сув берилмаётгани, мурожаатлари жавобсиз қолаётгани, натижада ҳосил хавф остида эканидан шикоят қилган.\nДарҳақиқат, ушбу хўжалик майдонларини суғоришда муаммолар юзага келган. Бунга омил бўлган айрим жиҳатларга тўхталиб ўтсак.\nҒалла парвариши технологияси экинни декабрь сўнггигача суғоришни талаб этади. Шундагина уруғ тўйиниб сув ичади, саратон иссиғига бардошли бўлади. Қолаверса, янги мавсумга ҳозирлик кўриш, баҳорги юмушлар олдидан ариқ-зовурларни тозалаш учун ҳам январь бошланмай туриб суғориш тадбирларини якунлаш керак.\nАфсуски, “Пўлатов Озоджон” фермер хўжалиги раҳбари ва иш юритувчилари ушбу жиҳатларни ҳисобга олмай, суғориш учун навбати келганида имкониятдан фойдаланмаган. Декабрь ойида суғориш экинга зарар етказади, деган важ билан муҳим агротехник тадбирни пайсалга солиб келган.\nФермер хўжалиги балансидаги ички ариқларни ўз вақтида қазилмагани ҳам муаммога сабаб бўлмоқда. Бу эса Манғит ариғида жойлашган тақсимлаш иншоотининг нурашига олиб келган. Уни таъмирлаш ва тиклаш фермер зиммасида бўлишига қарамай, амалий ёрдам сифатида туман ирригация бўлими томонидан таъмирланди. Бунинг учун 6 миллион сўмдан ортиқ маблағ сарфланди.\n“Январь ойида Жомбой тумани сувдан фойдаланувчилар уюшмаси раҳбари Абдумутал Ризаевга сув беришда ёрдам сўраб мурожаат қилганимда у киши олдиндан сув учун 1,5 миллион сўм тўлашимни айтди. Февраль ойида банкка айтилган маблағни тўлаб, сув олиш учун ариза ҳам бердим, лекин ҳалигача сув берилгани йўқ”. Мақоладаги ушбу жумлалар кишини ўйга толдиради. Чунки Абдумутал Ризаев сув истеъмолчилари уюшмаси эмас, ирригация бўлими раҳбари саналади. Ирригация бўлими эса бюджетдан молиялаштириладиган ташкилот. Табиийки, фермердан ҳеч қандай бадал талаб қилинмайди. Сув истеъмолчилари уюшмаси буткул бошқа тузилма бўлгани ҳолда, уларга аъзолик бадали сифатида тўланган маблағни ирригация бўлими талаб қилди, дейиш куракда турмайди.\n“Каналда ҳеч қандай таъмирлаш бўлаётгани йўқ...”, “Сув берилмади...”\nБу жумлаларнинг ҳақиқатдан қанчалик йироқлигини суратлар тасдиқлаб турибди.\nЖомбой тумани ирригация бўлими.\nТаҳририятдан: Мақолада келтирилган фикрлар фермернинг мурожаати асосида баён этилган. Бу ерда кимнидир ёмон кўрсатиш ёки зиддиятга сабаб бўлиш учун важ йўқ, бироқ битта жиҳат эътиборни тортади. Ғалла элнинг ризқи, халқнинг эртанги нони, фермернинг даромади ҳисобланса-да кузда экилган ғалла баҳорда ҳам униб чиқмаганлиги факт. Биз одатда бирор ҳодисанинг оқибати билан юзма-юз келганда курашни бошлаймиз, аммо уни келтириб чиқарган сабаблар эътибордан четда қолдирилади. Шундай экан эл ризқи учун ҳар қандай шахсий манфаатни бир четга суриб шу халқнинг эртанги куни, хавфсиз озиқ-овқат билан таъминлаш, фаровон ҳаётни қуриш бош мақсадимизга айланиши лозим. Ҳар биримиз инсонмиз ва хато қилишимиз тайин, фақат шу хатони ўз вақтида тўғрилаб, кейин бундай камчиликларга йўл қўймасак билдирилган ишончни оқлаган бўламиз.


Дунёнинг энг қиммат ва арзон шаҳарлари...\n30.05.2018 02:07 0 2148\n«UBS» банк ва инвестициялар компанияси дунёнинг яшаш учун энг қиммат ва арзон йирик шаҳарлари рейтингини тузди. Индекс кўрсаткичи 100 га тенг Нью-Йорк шаҳридаги нарх-наволар эталон сифатида қабул қилинди.\nРўйхатга жами 77 та шаҳар киритилди. Нархларни таҳлил қилиш учун компания уч кишидан иборат ўртаҳол Европа оиласи фойдаланадиган 128 хил товар ва хизматлардан иборат стандарт истеъмол саватини тузди. Мамлакатлар ўртасидаги истеъмол талаблари ва товарлари ўртасидаги тафовутлар ҳам инобатга олинди.\nЭнг қиммат шаҳарлар (ТОП-10):\nЦюрих (Швейцария) — 116,8\nЖенева (Швейцария) — 113,4\nОсло (Норвегия) — 107,8\nКопенгаген (Дания) — 106,1\nНью-Йорк (АҚШ) — 100\nТокио (Япония) — 99,5\nМилан (Италия) — 95,4\nЛондон (Буюк Британия) — 92,9\nЧикаго (АҚШ) — 92,7\nХельсинки (Финляндия) — 91,8.\nЭнг арзон шаҳарлар (ТОП-10):\nҚоҳира (Миср) — 34,6\nЛагос (Нигерия) — 40,6\nКиев (Украина) — 44,0\nМанила (Филиппин) — 45,2\nНью-Дели (Ҳиндистон) — 46,0\nМумбай (Ҳиндистон) — 46,6\nХаной (Вьетнам) — 47,2\nСофия (Болгария) — 50,7\nМехико (Мексика) — 51,0\nНайроби (Кения) — 52,7.\nЎзига хос бу рейтинг орқали, шунингдек Сеул (88,3), Таллин (70,2), Пекин (65,1), Санкт-Петербург (62,6), Москва (61,6), Рига (57,7), Истанбул (52,7) каби шаҳарлардаги нарх-наводаги фарқларни билиб олиш мумкин.\nрейтинг нарх-наво шаҳарлар\nИқтисодиёт 19/03, 11:12\nТаҳлил 13/03, 16:18\nХориж 12/03, 17:07


08:26 / 17.10.2019\nАҚШ президенти Дональд Трампнинг Туркиянинг Суриядаги ҳарбий амалиёти бўйича конгресс етакчилари билан учрашуви икки томоннинг даҳанаки жангига айланиб кетиб, оқибатда барбод бўлди.\nBloomberg ахборот агентлигига демократларнинг сенатдаги етакчиси Чак Шумернинг маълум қилишича, Трамп Оқ уйнинг Яқин Шарқдаги сиёсатини ҳаттоки республикачилар ҳам қўллаб-қувватламаётганидан дарғазаб бўлиб, вакиллар палатаси спикери Нэнси Пелосини очиқчасига ҳақорат қилишга ўтган ва уни “учинчи навли сиёсатчи” деб атаган.\nАхборот агентлиги манбаларидан бирининг маълум қилишича, тортишувнинг энг авж нуқтаси учрашув иштирокчиларидан бири Трампга собиқ мудофаа вазири Жим Мэттиснинг АҚШ босими заифлашса, ИШИД яна тикланиши ҳақидаги сўзларини эслатгани бўлган. АҚШ президенти бунга жавобан “Мэттис дунёдаги энг юқори баҳолаб юборилган генерал эканини”, ИШИДнинг яксон қилинишидаги асосий ҳисса эса унинг ўзига тегишли эканини айтган.\nЎзаро ҳақоратлардан кейин Пелоси ва Шумер учрашувни тарк этишган ва гўёки ушбу вазиятдан ички сиёсий курашда фойдаланмоқчи бўлишгани учун республикачилар танқидига учрашган. Республикачиларнинг вакиллар палатасидаги етакчиси Кевин Маккарти Пелоси учрашувни барбод қилиш учун атайлаб можаро келтириб чиқарганини айтган. Унинг таъкидлашича, “икки томон ҳам қизиққонлик қилган”, бироқ спикер ўзини ахлоқсиз тутган.\nОқ уй матбуот котиби Стефани Гришемнинг таъкидлашича, Трамп учрашувда ўзини босиқ тутган, “иш бўйича” гапирган, бироқ Пелоси ҳеч кимни эшитишни истамаган.\nАввалроқ конгрессда Трамп Сурия шимолидан қўшинларни олиб чиқишга ва шу тариқа курдларни қўллаб-қувватламасликка қарор қилгани учун танқидга учраганди.\nЎз навбатида АҚШ маъмуриятида турклар ва курдлар ўртасидаги ихтилофга аралашишни истамаётганлари айтилган. Трамп америкалик ҳарбийлар Сурияда ташлаб кетган базаларни энди президент Башар Асад қўшинлари ва россиялик ҳарбийлар эгаллаши ҳақидаги гапларга “Россия қум билан ўйнашига қаршимасман” деб жавоб қилган.\n22:09 / 22.02.2020\n21:30 / 22.02.2020\nСурия мамлакат ҳаво сарҳадини бузган барча самолётларни уриб тушириш билан таҳдид қилди\nСурияда АҚШнинг 715 млн долларлик қуроли беҳудага йўқотилгани маълум қилинди


1961 йил 5 март Тожикистон Республикаси Ленинобод вилояти Нов ноҳиясида ишчи деҳқон оиласида туғилган. 1978 й 1983 йилларда Тошкент театр ва рассомлик санъати институтини тугатиб, 1983 йилдан бошлаб Муқимий номидаги драма театрида иш бошлаган. 2000-2002 йилларда М.Уйғур номидаги Тошкент давлат санъат институтининг олий режессура йўналишида таҳсил олган. Актёр 2004 йилда Ўзбекистонда хизмат кўрсатган артист унвонига сазовор бўлган.\n1995—2016 йилларда Ўзбекистон давлат санъат ва маданият институтида бадиий раҳбар лавозимида фаолият олиб борган.\n2009 йилда эса институтда доцентбўлган ва шу кунгача театрда 100 дан ортиқ роллар ижро этган .Радио ва телевидениеда мингга яқин дубляж ва радио инсценировкада иштирок этган.Театр саҳнасида 20 га яқин спектакллар саҳналаштирган.\n“ Занжир”да ( Баҳром) реж С.Бобоев, ”Чавандоз” , “Назира”, “ Паризод” Ё.Тўйчиев, “Ёлғон гирдоби” Мирза реж Н.Тўлахужаев, “ Опа -сингиллар”да Расул , “Кўнгил кўчалари” ва 50 яқин фильмларда иштирок этган.